Lekol Lagrikiltir ek Ortikiltir pa’n benefisye anba lagreman avek en lakonpannyen Sinwan depi 2012\nEn lagreman ki Minister Ledikasyon ti sinyen an 2012 avek en lakonpannyen Sinwan pour donn bann etidyan Lekol Lagrikiltir ek Ortikiltir sa lepok valer azoute dan zot progranm letid pa’n anmenn okenn benefis parey zot ti ekspekte anba sa 7 provizyon dan sa lagreman e toulede parti pa’n fer okenn zefor pour onor zot komitman parey sa lagreman ti demande.\nMinis pour Ledikasyon ek Devlopman Resours Imen Madanm Jeanne Simeon in dir sa yer dan Lasanble Nasyonal letan i ti pe reponn en kestyon Notis Prive demande par dirizan lopozisyon Msye Wavel Ramkalawan lo sa size.\nMinis Simeon in osi dir ki son minister pa pou renouvle sa lagreman avek sa lakonpannyen ki’n ekspire depi Oktob lannen pase.\nKestyon orizinal Msye Ramkalawan ti lir konm swivan:\n“Vi ki sa MoU ant Minister Ledikasyon ek Seychelles Agricultural New Technology Company LTD ki ti sinyen le 16 Oktob, 2012 pour en peryod 5-an e ki’n aprezan ekspire, eski Minis pour Ledikasyon i kapab dir nou:\n- Kwa ki Lekol Lagrikiltir ek Ortikiltir in benefisye pandan sa 5-an?\n- Eski bann kondisyon sa kontra in ganny respekte?\n- Eski gouvernman pou repran sa later ki ti orizinalman pour sa lekol?\n- Eski gouvernman i satisfe avek sa korperasyon, oubyen in plito en sitiasyon kot en lakonpannyen prive etranze i profit lo nou febles e abize?\nMinis Simeon i dir ki Minister Ledikasyon ti ganny pouse pour siny en lagreman avek sa lakonpannyen akoz sa lepok teknolozi ki ti pe ganny servi ti nouvo e ti pou kapab donn bann etidyan sa lekol valer azoute dan progranm letid ki ti pe ofer.\nI ti osi fer resorti ki sa fasilite ki gouvernman ti’n deza pas bay avek sa lakonpannyen ti lanmenm la pros avek sa lekol.\nAn sa ki konsern si kondisyon sa lagreman in ganny respekte, Minis Simeon ti dir : «Nou bezwen aksepte ki toulede parti pa’n fer ase zefor e toulede parti pa’n onor bann kondisyon ki ti’n stipile dan sa MoU. Dapre lenformasyon, rezon prensipal se ki ti annan en baryer kominikasyon pandan lenplimantasyon.»\nKot i konsern later kot Seychelles Agricultural NewTechnology Company LTD i trouve, Minis Simeon i dir sa ti anba responsabilite Sant Resers Lagrikiltir ki sitye Anse Boileau e non pa anba Lekol lagrikiltir sa lepok e se sa ki ti fer li pli fasil pour pas bay lo sa morso later avek sa lakonpannyen pour en peryod 30-an.\nDapre minister responsab lagrikiltir, gouvernman napa okenn rezon pour repran sa later akoz sa lakonpannyen pe pey son lokasyon aler dapre son lagreman.\nMinis Simeon in ensiste ki Minister Ledikasyon ek Resours Imen pa’n benefisye parey zot ti ekspekte anba sa lagreman ki’n ekspire depi Oktob lannen pase.\nDan en vizit ki ti ganny fer konzwentman avek bann zofisye lagrikiltir ansanm avek manm bord sa lenstitisyon Vandredi le 6 Zilyet, Minis Simeon i dir delegasyon in konstate ki sa lakonpannyen napa ase teknolozi modern e sibstansyel pour ofer laprantisaz dan lagrikiltir ozordi.\nMinis Simeon in osi eksplike ki prenan kont bann nouvo devlopman dan teknolozi lagrikiltir lokalman e anliny avek vizyon nouvo sant profesyonnel anba direksyon bord Seychelles Institute of Agriculture and Horticulture (SIAH), Minister Ledikasyon ek Resours Imen pa santi okenn nesesite pour renouvle sa lagreman.\nDan en kestyon siplemanter Msye Ramkalawan ti demann Minis Simeon si letan zot ti pe prepar sa lagreman e anmenmtan letan gouvernman ti deside pran sa morso later ki orizinalman ti form parti lekol lagrikiltir, si parmi bann kondisyon sete lefe ki etidyan ti pou benefisye ti form parti kondisyon pour donn sa bay e si sa pa i montre ki sa lakonpannyen pe zis abize e si pa i rezon pour gouvernman repran sa later?\nI ti osi demande akoz ki sa lekol pa’n kapab onor son komitman dapre sa lagreman parey etabli bezwen an term formasyon pour bann etidyan, asiste avek sipervizyon ek evalyasyon etidyan, fourni etidyan avek staf bann lenz apropriye ler zot ti pe swiv formasyon, partaz lenformasyon e fer bann rapor apropriye? E akoz parey dapre sa lagreman sa lakonpannyen li osi pa’n onor son bann lobligasyon parey ouver son laport pour bann etidyan ek ansennyan pour asiste zot dan zot progranm letid, pour donn zot serten formasyon, partaz lenformasyon e ed sa lekol gannyen e met anplas 2 fasilite shade houses pour bann etidyan fer zot bann letid lagrikiltir anba la.\nMsye Ramkalawan i dir ki i kler ki sa lakonpannyen pa’n akonpli nanryen me plito in benefisye omaksimonm tandis ki sa lekol li i pa’n benefisye dan okenn fason.\nMinis Simeon in fer kler ki Minister Lagrikiltir ti siny bay avek sa lakonpannyen an 2010 tandis ki lagreman avek Minister Ledikasyon ti sinyen an 2012 ki montre klerman ki sa bay pa ti en kondisyon pour annan sa lagreman me Minister Ledikasyon li i ti vwar lavantaz sa fasilite ki ti la pros avek sa lenstitisyon e i ti antre pour permet bann etidyan benefisye a sa moman.\nMinis Simeon i dir sa vizit ki zot in fer resaman lo teren in permet zot vwar pour zot menm ki i annan teknolozi pli modern ki Minister Lagrikiltir pe etabli kot son sant resers Grand Anse Mahé e alors avek gidans bord sa lenstitisyon, zot in deside ki napa nesesite pour renouvle lagreman avek sa lakonpannyen.\n«Orizinalman ti annan komitman lo toulede kote me apre zot pa’n onor zot komitman e baryer dan kominikasyon in zwe en gran rol dan anpes lenplimantasyon sa lagreman,» Minis Simeon ti ensiste.\nTouzour an sa ki konsern sa later, Msye Ramkalawan ti demande ki rezon ki gouvernman ti deside donn sa lakonpannyen sa bout later ki ti pe ganny servi par sa lekol e si ti annan okenn keksoz ki sa lakonpannyen ti pou donn sa lekol ouswa zis sa lakonpannyen ti pe anbet nou pour ganny sa later e apre i pa’n fer nanryen pour ed sa lekol?\nMinis Simeon ti ankor fer resorti ki sa bay ti napa nanryen pour fer avek sa lagreman e rezon prensipal ti ki sa lakonpannyen ti pou permet bann etidyan fer leksperyans avek nouvo teknolozi dan lagrikiltir e sa later pa ti pou Minister Ledikasyon me pour Minister Lagrikiltir e sa lepok sa lenstitisyon ti anba Minister Lagrikiltir avan retourn ankor anba ledikasyon konman en sant profesyonnel.\nMsye Ramkalawan ti dir ki pour li i kler ki nou’n ganny anbete par sa lakonpannyen Sinwan.\nPlizyer lezot manm ti osi eksprim zot lopinyon lo sa lagreman.


Traka—“Nou ganny pouse dan tou kote” (2 Korentyen 4:8)\nLIR AN Abua Afrikaans Albanian American Sign Language Amharic Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Baoule Basque Bassa (Cameroon) Bengali Bicol Bislama Boulou British Sign Language Bulgarian Cambodian Catalan Cebuano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chopi Cibemba Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Douala Drehu Dutch Ecuadorian Sign Language Edo Efik English Estonian Ewe Fijian Finnish Finnish Sign Language Fon French French Sign Language Ga Galician Georgian German German Sign Language Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Icelandic Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kachin Kamba Kannada Karen (S'gaw) Kazakh Khana Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Kreol Seselwa Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lenje Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mambwe-Lungu Marathi Marshallese Mauritian Creole Maya Mexican Sign Language Mixe (North Central) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Niuean Norwegian Nyaneka Nyungwe Nzema Okpe Oromo Ossetian Otetela Pangasinan Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese (Brazil) Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vietnamese Wallisian Waray-Waray Welsh Wichi Wolaita Xhosa Yoruba Zande Zapotec (Isthmus) Zimbabwe Sign Language Zulu\nTraka—“Nou ganny pouse dan tou kote”\n“Mwan ek mon msye nou ti divorse apre 25 an maryaz. Mon bann zanfan ti kit laverite. Mon lasante ti deteryore e sa ti fer ki mon ti tonm dan depresyon. Mon ti santi ki mon lavi ti’n vir anba lao e mon ti nepli kapab siporte. Mon ti aret al lasal e mon ti vin inaktif.”—June.\nTRAKA i afekte tou dimoun, menm pep Bondye. Sa psalmis ti ekri: “Bann traka ti fatig mwan en kantite.” (Psonm 94:19) Deplis, Zezi ti dir ki pandan letan lafen bann “traka lavi” pou fer li pli difisil pour servi Zeova. (Lik 21:34) Be ou? Eski ou anba en ta presyon akoz bann problenm larzan, fanmir ouswa lasante? Ki mannyer Zeova i kapab ed ou?\n“Pisans ki napa son parey”\nI enposib pour nou fer fas avek traka nou tousel. Zapot Pol ti ekri: “Nou ganny pouse dan tou kote,” “nou enkyet” e “nou ganny rabat.” Me i ti osi dir ki sa i arive “san [ki nou] ganny kraze,” “perdi lespwar” oubyen “ganny detri.” Kwa ki ed nou andire? “Sa pisans ki napa son parey” e sa pwisans i sorti kot Zeova, nou Bondye Tou Pwisan.—2 Korentyen 4:7-9.\nReflesir lo ki mannyer ou ti ganny “pisans ki napa son parey” dan lepase. Eski ou rapel en diskour ankourazan ki ti ogmant ou lapresyasyon pour lanmour fidel Zeova? Eski ou lafwa dan bann promes Zeova ti vin pli for ler ou ti ansenny lezot lo sa lespwar pour viv dan Paradi? Ler nou asiste bann renyon e partaz nou lafwa avek lezot nou ganny lafors pour andir bann traka lavi e nou ganny lape lespri ki permet nou servi Zeova avek lazwa.\n“Goute e vwar ki Zeova i bon”\nI tre probab ki ou santi ki ou annan en ta keksoz pour fer. Par egzanp, Zeova i demann ou pour rod plito son Rwayonm e pour annan en bon progranm spirityel. (Matye 6:33; Lik 13:23) Me ki i arive si lopozisyon, problenm lasante ouswa fanmir in sis tou ou lafors? Ki arive si ou travay i pran sa letan ek lenerzi ki ou ti pou servi dan kongregasyon? Ler ou annan tou sa bann keksoz pour fer me ou napa ase letan ek lenerzi ou kapab santi ou dekouraze. Petet ou’n menm demande si Zeova pa pe ekspekte tro bokou avek ou.\nZeova i konpran nou. I pa zanmen ekspekte ki nou fer plis ki nou kapab. I osi rekonnet ki i pran letan pour refer apre ki nou’n fer fas avek en problenm fizik ouswa emosyonnel.—Psonm 103:13, 14.\nAnnou vwar ki mannyer Zeova ti pran swen avek profet Eliya. Ki Zeova ti fer ler Eliya ti taye e sov dan dezer akoz i ti per e dekouraze? Eski i ti dispit avek sa profet e donn li lord pour retournen e fer sa travay ki i ti’n donn li? Non. Me, de fwa Zeova ti anvoy en lanz pour lev Eliya zantiman e donn li en keksoz pour manze. Kantmenm sa, 40 zour pli tar Eliya ti ankor enkyet e per. Alor ki Zeova ti fer an plis pour ed li? Premyerman, Zeova ti demontre ki i ti kapab protez li. Dezyenmman, Zeova ti rekonfort Eliya avek “en lavwa kalm e dous.” Trwazyenmman, Zeova ti revele ki i ti annan plizyer milye lezot dimoun ki ti pe ador li fidelman. Pa bokou letan apre, Eliya ti kontiny son travay konman en profet byen devoue. (1 Lerwa 19:1-19) Ki leson nou kapab aprann? Ler bann traka ti fatig Eliya, Zeova ti demontre pasyans ek konpasyon anver li. Zeova pa’n sanze. I pran swen avek nou dan menm fason.\nLer ou mazin lo servis ki ou kapab donn Zeova, ou bezwen rezonnab. Pa bezwen konpar sa ki ou kapab fer ozordi avek sa ki ou ti kapab fer dan lepase. Annou pran en legzanp: En atlet ki aret son lantrennman pour plizyer mwan oubyen lannen pa kapab rekonmans taye parey avan, deswit. Me i bezwen fikse bann pti lobzektif ki pou ranforsi son lafors ek landirans. Bann Kretyen i parey bann atlet. Zot annan en lobzektif antet ler zot pe form zot lekor. (1 Korentyen 9:24-27) Akoz ou pa fikse en lobzektif ki ou kapab atenn la konmela? Par egzanp, petet ou kapab fikse en lobzektif pour asiste en renyon. Demann Zeova pour ed ou atenn ou lobzektif. Anmezir ki ou reganny lafors spirityel, ou pou “goute e vwar ki Zeova i bon.” (Psonm 34:8) Pa zanmen bliye ki tou sa ki ou fer pour montre Zeova ki ou kontan li, i annan en gran valer pour li, menm si i paret ptigin.—Lik 21:1-4.\nZeova pa zanmen ekspekte ki nou fer plis ki nou kapab\n“Sa lankourazman ki mon ti pe espere”\nKi mannyer Zeova ti donn June lafors pour retourn ver li? I dir nou: “Mon ti kontinyen priy Zeova e demann li pour ed mwan. Apre mon bel fiy ti dir mwan ki i ti annan en lasanble ki ti pou ganny fer dan sa landrwa kot mon reste. Mon ti deside pour asiste en zour lasanble. Mon ti santi mwan vreman byen pour parmi pep Zeova ankor enn fwa. Sa lasanble ti sa lankourazman ki mon ti pe espere. Aprezan mon pe servi Zeova avek lazwa ankor. Mon lavi i annan plis sans aprezan. Mon konnen ki mon bezwen mon bann frer ek ser plis ki zanmen oparavan e ki mon bezwen aksepte zot led. Mon rekonesan ki i ti ankor annan letan pour mwan retourn kot Zeova.”\nKontinyen apros avek Zeova\nPartaze Partaze Traka—“Nou ganny pouse dan tou kote”\nrj parti 2 p. 6-7\nText Opsyon pour download bann piblikasyon dan forma elektronik Retourn kot Zeova\nPartaze Partaze Retourn kot Zeova


Komemorasyon Lazournen Lalang Maternel: | Ministry of Youth Sports & Culture\nHome - news - Komemorasyon Lazournen Lalang Maternel:\nKomemorasyon Lazournen Lalang Maternel:\n‘Si ou perdi ou lalang maternel, ou osi ou perdi’\nParmi bann aktivite pour konmemor Lazournen Enternasyonal Lalang Maternel ki ti selebre Dimans, Lenstiti Enternasyonal Kreol ti yer organiz en mini konferans ki ti annan pour tit ‘Lalang dan en sosyete plirileng’.\nBi sa mini konferans ki ti deroul kot sa lenstiti Au Cap, ti pour ede definir plas ki Kreol konman lalang maternel mazorite Seselwa i annan dan en sosyete kot nou koz lezot lalang, sirtou Angle ek Franse.\nDevan en lodyans ki ti konpri serser, ansennyan ek etidyan, animater prensipal sa latelye – profeser Thomas Hylland Eriksen, en antropolog Norvezyen sorti kot Liniversite Oslo – ti fer resorti ki « si ou perdi ou lalang maternel, ou osi ou perdi ».\nDan konteks Seselwa an zeneral, sa i vedir ki si nou aret koz Kreol, nou pou perdi nou lidantite e nou pou nepli konnen ki nou ete.\n«Si ou perdi sa, ou perdi ou menm,» profeser Eriksen ti ensiste.\nI ti eksplike ki sa i akoz «Kreol i sa sel veikil komen ki nou annan pour met parol avek nou leksperyans, akoz nou’n ne avek, nou’n grandi avek».\nKonman bokou pei oubyen pep ki’n perdi zot lalang maternel, i ti donn legzanp Sengapour kot i dir «zot aprezan zot koz en move Sinwan».\nMadanm Penda Choppy, sef egzekitif Lenstiti Enternasyonal Kreol, ti konmant lo parol profeser Eriksen an dizan ki sa prezantasyon in konfirm konviksyon ki bann militan anfaver nou lalang maternel in annan depi lontan, me ki malerezman bokou Seselwa pa ankor oule kwar.\n«La ki en proferser in sorti Lerop pour vin dir nou, petet nou a kwar,» Madanm Choppy ti dir.\nI ti menm azoute ki i annan Seselwa ki fer paryaz pour vin parey Ameriken ou Eropeen. Sa i menm fer dimoun esey adopte en laksan etranze ler zot koz Kreol, parey i ti dir i leka pour piblisite en larou ki pase lo televizyon.\n«Nou kwar ki pour nou vin relevan, nou bezwen abandonn nou kiltir,» Madanm Choppy ti fer remarke.\nProfer Eriksen ti siport li an azoutan ki «pli move keksoz se pour ou esey vin sa ki ou pa ete».\nSa profeser ti al pli lwen pour dir ki i pa vre ki Kreol pa kapab ganny itilize dan bann milye profesyonnel e serye parey lakour, parlman eksetera, e ki i zis bon pour bann aktivite enformel parey lafet ek bwar lalkol.\n« Nou dir sa akoz nou pa’n esey aplik Kreol dan sa bann konteks profesyonnel,» i ti ensiste.\nI ti plito afirmen ki si ou solidifye ou lalang maternel, ou pa koup ou lekor avek lemonn, me ou plito fer ou vin pli for entelektyelman, ideolozikman e dan ou lidantite.\nTeori profeser Eriksen i sirman kontredir en krwayans tradisyonnel ki Kreol pa kapab ganny servi dan sa bann konteks akoz son vokabiler teknik i tro limite.\nSa antropolog i plito dir ki dan nenport ki konteks, nou kapab devlop nou prop terminolozi teknik. Dapre li, sa i zis en kestyon motivasyon, e pour lalang maternel devlope, fodre annan volonte politik ek sipor piblik.\nI ti donn legzanp Lanorvez kot bann bibliotek i oblize aste kopi sak liv ki sorti dan lalang Norvezyen.\n«Tou lalang i kapab ganny servi dan tou lokazyon. I zis ki fodre ou anvi,» i ti dir.\nProfeser Eriksen ki ti’n fer son prezantasyon an Angle, ti dir sa enn fraz an Kreol :\n«Kreol pa en pti langaz ki kapab ganny servi zis pour bann pti keksoz !»\nSon propo in konfirmen par sersez Ronia Anacoura ki loter en mini Diksyonner Terminolozi Biznes an Franse e Kreol Seselwa. I ti prezant son travay yer, anmenmtan avek son koleg Erica Fanchette ki li in fer en resers lo lizaz bann varyan dan Kreol Seselwa. Bann varyan i en bon legzanp fonksyonnman e evolisyon lalang dan konteks plirileng : I montre bann diferan fason koze ki’n enflianse par bann diferan group sosyal dan sosyete, dapre zot kontak avek bann lezot lalang ki egziste Sesel.\nMalgre lenportans ki i atase a lalang maternel kot i dir ki nou bezwen koz nou lalang, Profeser Eriksen i osi ensiste ki nou bezwen kontinyen aprann lezot lalang etranzer.\n«Ler ou koz zis en lalang ou stipid. Me lalang maternel i pli enportan,» i konklir.\nPrevious: Seychelles Tourism Board opens office in Johannesburg\nNext: 13-month salary legislation under discussion


Sesyon kestyon dan Lasanble Nasyonal-Minis Laporte i donn detay lo bann diferan polisi\nSa a permet travayer Lizin Ton (IOT) ganny zot benefis apre 5-an dan lanplwa kontinyel.\nSete manm elekte pour distrik Baie Lazare, Onorab Wilby Lucas, ki ti demann sa kestyon Minis pour Finans, Komers ek Lenvestisman, Pierre Laporte.\nMsye Laporte ti dir ki pour le moman son minister pa pe vwar nesesite pour amann sa lalwa me i annan plis konsiltasyon ki kapab ganny fer ant bann partener dan sa lendistri osi byen ki Minister Lanplwa ek Resours Imen.\nI ti azoute ki si i annan nesesite e ki lanvironnman i sanze e ki sa lalwa i demann ganny amande sa pou ganny fer, me pour le moman i annan ase proteksyon pour bann travayer.\nMsye Laporte ti fer resorti ki pour gouvernman, byennet bann travayer i en laspe ki fondamantal.\nI ti osi reponn kestyon demande par manm elekte pour distrik Takamaka, Onorab Alderic Bristol, ki ti pe rod plis lenformasyon lo polisi sa minister kot i konsern donn laysenns en etranze pour fonksyonn konman pti ou mwayen kontrakter pour fer travay konstriksyon isi Sesel.\nDan son repons, Msye Laporte ti dekri bann diferan kategori laysenns ki egziste, e dekri ki bann louvraz e proze zot annan drwa fer e bann kategori ki ouver pour bann etranze e kontrakter lokal, ensi ki bann kategori ki zis pour bann Seselwa.\nDapre lalwa licensing, laysenns pour kontrakter i ganny kategorize dan kat kategori. Pour kategori klas enn ek de, etranze i kalifye pour ganny laysenns. Sa de kategori i ouver pour Seselwa e etranze egalman me pour kategori trwa ek kat, sa de kategori laysenns i rezerve pour Seselwa selman.\nKategori enn i normalman pour bann gran kontrakter ki asiste dan konstriksyon bann batiman plizyer letaz, ek lezot konstriksyon. Anba zot laysenns, zot osi kapab fer bann pti recreational landscaping work.\nBann kontrakter dan kategori de i normalman konstri batiman de letaz e osi fer bann renovasyon lo sa bann batiman.\nKategori trwa i annan laysenns pour konstrir bann lakaz ek batiman en letaz selman e pour osi fer renovasyon lo bann batiman ki tonm dan sa kategori.\nKontrakter dan kategori kat i annan laysenns pour selman fer bann pti louvraz konstriksyon lo en nivo pli ba e pa pour konstrir batiman. Zot osi kapab fer renovasyon lo bann batiman en letaz e osi asiste dan travay landscaping ki osi enkli miray, baro pa pli o ki 1.2 met.\nMsye Laporte ti dir ki i osi annan bann kontrakter ki tonm dan kategori temporary presence, e zot ganny laysenns pour fer en louvraz spesifik parey en lotel ou en batiman. E ler konstriksyon pour sa proze spesifik i konplete, zot laysenns i ekspire.\nOnorab Kevin Vidot, manm elekte pour distrik English River, ti osi demann en kestyon an relasyon avek bann mezir ki Minister Finans, Komers ek Lenvestiman pe pran kont bann kontrakter malonnet.\nMsye Laporte ti koz lo en seri mezir ki deza anplas pour konbat sa bann move pratik. I ti koz lo bann mekanizm ki deza anplas tel ki Consumer Protection Act.\nFair Trading Commission (FTC) i osi annan en rol tre enportan pour zwe e minis ti dir ki son minister pou ranforsi travay sa komisyon pour fer sa ki neseser pour ki FTC i ganny plis resours finansyel e imen pour kapab fer zot bann lenvestigasyon pli vit e dan en fason pli efikas.\nI ti azoute ki son minister pe travay pli pre avek Lotorite Planing pour ki zot a kapab ganny plis sipor e resours pour vizit bann sit e detekte defo dan louvraz o pli vit posib.\nSeychelles Licensing Authority (SLA) i osi pe travay etrwatman avek FTC vi ki i annan pouvwar pour sispann ouswa kennsel laysenns bann kontrakter ki ganny trouve koupab dan bann tel lensidan, depandan lo son gravite.\nMinis Laporte ti dir ki son minister pe osi konsider rekomandasyon SLA pour lo bann lanmann ki bann kontrakter diferan klas i bezwen peye apre ki zot in ganny trouve koupab pour en lofans anba lalwa Licensing.


Mesaz par Minis Mitcy Larue alokazyon Lazournen Mondyal pour Popilasyon – le 11 zilyet 2020 - Seychelles Nation\nMesaz par Minis Mitcy Larue alokazyon Lazournen Mondyal pour Popilasyon – le 11 zilyet 2020 | 11 July 2020\nMinis Mitcy Larue\n«Nou bezwen fer atansyon ki tou nou bann progre pa ganny detri par pandemik COVID-19»\n«Le 11 Zilyet tou le-z-an, nou selebre ‘Lazournen Mondyal pour Polilasyon’, sa dat i fer nou mazinen ki nou tou nou form parti sa lemonn.\n«Isi Sesel, sif i montre ki nou popilasyon i pe grandi apepre zis 1% par lannen, e sa i fer nou en pep vilnerab.\n«Sa lannen nou selebre lazournen popilasyon dan milye en pandemik ki pe afekte lemonn an antye. COVID-19 in anmenn avek li en tanpet ki pe afekte tou kous lasosyete. I en kalamite ki limanite pa’n zanmen fer fas avek.\n«I evidan ki nou pep ti’n resaman vwar en amelyorasyon fondamantal dan lavi mazorite dimoun, e Sesel ti pe kontinyen vwar en to eleve son devlopman imen. Me COVID-19 i montre nou ki i annan potansyel pour afekte sa bann sikse e afekte tou kous devlopman nou lasosyete enkli devlopman nou pep. I pe poz en lavenir sonm ki nou pou bezwen sirmonte.\n«Pandan sa bann dernyen lannen, gouvernman in etabli bokou sipor pour amelyor lavi pep Seselwa. Atraver sa gran lenvestisman dan proteksyon sosyal nou pe kontinyen donn sipor pandan sa letan aktyel. Nou’n envestir dan sekter lasante, ledikasyon, bann lenstitisyon pour okip nou bann dimoun vilnerab tel ki dimoun aze ek bann avek dezabilite, bann lenstitisyon pour nou zanfan vilnerab e osi donn lavwa bann madanm e siport zot drwa. Dan en lot mo drwa tou dimoun i ganny valorize e nou annan menm drwa. Me nou bezwen fer atansyon ki tou nou bann progre pa ganny detri par sa pandemik.\n«Dan sa moman ensertitid ekonomik ek menas pour lasante piblik, si mon annan en mesaz pour nou poplilasyon ozordi se pour demann nou tou pour aret en pti moman e pour nou fer en refleksyon ansanm.\n«Ozordi nou tou nou kapab vwar sa nyaz nwanr ki pe kouver Sesel. I enportan ki nou fer en keksoz pour minimiz son lefe lo nou lavi si nou pran bann prekosyon neseser la konmela menm.\n«La realite COVID-19 e zefor pour met sa pandemki anba kontrol in anmenn bokou lenpak lo nou lavi toulezour. Se pour sa ki mon enplor tou dimoun pour travers sa tanpet avek pozitivite e dan linite. Nou tou nou dan menm bato. Nou en pep rezilyan e nou bezwen rod fason ki mannyer nou kapab adapte avek sityasyon – ki kalite stil lavi nou bezwen adopte, depi ozordi. Nou bezwen fer en plan ki mannyer nou pou aziste ler i annan mwens reveni oubyen mwens komodite ki a nou laporte e ki mannyer nou aplik bann nouvo mezir lizyenn ki departman lasante i rekomande, e ki mannyer nou pou aziste pozitivman avek sa nouvo fason viv.\nMon oule fer en lapel avek tou minister, departman, lazans, sosyete sivil e prive e tou fanmir Seselwa pour vin pli rezilyan, responsab e ini. Si Gouverner Labank Santral in koz lo nou rezerv pour 18 mwan – ansanm konman en popilasyon nou bezwen reflesir lo ki mannyer nou kapab fer sa rezerv al pli lwen ki 18 mwan. Nou tou nou bezwen fer sa sakrifis personnel pour nou prop byennet, byennet nou fanmir e nou sosyete.\n«A lokazyon Lazournen Mondyal pour Popilasyon annou fer sa rezolisyon pour adopte nouvo fason fer, aziste kot i neseser akoz sa i sel fason pour nou prezerv sa ki nou annan. Konman en pep ki touzour annan sa lespri solidarite, mon annan lespwar ki tou kous nou popilasyon pou fer zot par ki nou reisi sorti dan sa sitiasyon difisil.\n«Ansanm annou kontinyen sa bann refleksyon e pas en bon lazournen.»\nKominike lapres sorti kot Minister pour Zafer Lafanmir


Izraelit Lezip—En Move Lerwa | Zistwar Labib\nSA BANN zonm ki ou vwar la pe fors sa bann dimoun pour travay. Get sa zonm ki pe tap enn sa bann travayer avek en fwet! Sa bann travayer zot tou zot sorti dan fanmiy Zakob, e zot bann Izraelit. E sa bann zonm ki pe fors zot pour travay se bann Ezipsyen. Bann Izraelit in vin lesklav bann Ezipsyen. Konman ki sa in arive?\nPour plizyer lannen fanmiy Zakob ti viv anpe an Lezip. Zozef, sa zonm ki ti pli enportan Lezip apre lerwa Faraon ti pran swen avek zot. Me apre Zozef ti mor. E en nouvo Faraon ki pa ti kontan bann Izraelit ti vin lerwa Lezip.\nAlor sa move Faraon ti fer bann Izraelit vin lesklav. E i ti fer bann zonm ki ti pa bon e kriyel ansarz zot. Zot ti fors bann Izraelit pour travay dir, konstri bann lavil pour Faraon. Me bann Izraelit ti kontinyen ogmante. Apre en serten letan bann Ezipsyen ti konmans per ki bann Izraelit ti pou vin bokou e pli for.\nEski ou konnen ki Faraon ti fer? I ti koz avek bann madanm ki ti ed bann manman Izraelit kan zot ti donn nesans zot pti baba, e dir: ‘Zot devret touy tou bann pti baba garson ki ne.’ Me zot ti bann bon madanm, e zot pa ti pou touy sa bann pti baba.\nAlor Faraon ti donn sa konmann avek tou son pep: ‘Pran bann pti baba garson ki pour bann Izraelit e touy zot. Selman les zis bann pti baba fiy viv.’ Eski sa pa i en move keksoz pour komande? Annou vwar konman ki enn sa bann pti baba garson ti ganny sove.\nPartaze Partaze En move lerwa ti pe domin Lezip


Diskour Prezidan Danny Faure avek Lasanble Nasyonal\n25 Zilyet, 2017\nOnorab Leader Zafer Gouvernman,\nSer frer ek ser pep Seselwa,\n1. Msye Speaker, i fer mwan en gran plezir pou adres Lasanble Nasyonal ozordi. Mon ti a kontan konmans mon ladres par dir, Msye Speaker, ki nou koabitasyon pe mars byen e i an bonn sante. Lenportans se annan sa volonte pou nou travay ansanm pou Sesel e pou tou Seselwa. Nou, konman dirizan ki respekte la volonte lepep Seselwa, nou pe donn sa “Leadership” ki neseser pou nou anmenn Sesel pli devan. Alor ozordi, mon salye rol ki Lasanble Nasyonal pe zwe pou aprofondir la demokrasi dan Sesel.\n2. Msye Speaker, ozordi mon pou koz lo plizyer size enportan pou nou pei. Ma konmans par eksplik serten prensip ki diriz progranm gouvernman an sa ki konsern bon gouvernans, rann kont, e latransparans.\n3. Enn bann polisi ki monn entrodwir, se pour anmenn nou sitwayen sorti swa dan sekter prive oubyen dan sosyete sivil pou diriz e osi byen vinn manm lo Board bann lazans, lantrepriz piblik e lotorite regilatwar. Sa i an linny avek polisi pou kree en gouvernman ki pli enklisif, e pou donn loportinite nou bann sitwayen pou zwe en rol enportan dan devlopman nou pei.\n4. Msye Speaker, rol bann minister se pour donn sa direksyon an term polisi e devlopman lenfrastriktir. Zot la pou mezir e evalye performans bann lorganizasyon ki tonm anba zot responsabilite. Bann lazans, lantrepriz piblik e lotorite regilatwar zot ganny zot direksyon sorti kot Board kin ganny apwente. Bann sef egzekitif i ganny zot manda avek zot Board. Setadir ki sef egzekitif i ganny son manda sorti kot Board. An linny avek prensip bon gouvernans, nou pa la pou “micro-manage” bann lotorite, lazans e lantrepriz piblik. Nou pa la pou enterfer dan loperasyon e aktivite sa bann lazans, lantrepriz piblik, e lotorite. Gouvernman atraver bann Minis, nou donn direktiv an term polisi, an ekri, avek Chairman Board. Sa direktiv i ganny diskite dan Board pou son lenplimantasyon.\n5. An sa ki konsernn bann gran lenvestisman, tou bann lantrepriz piblik e lotorite, zot bezwen ganny laprouvasyon Minister Finans, ki annan sa responsabilite pour evalye lenpakt e risk sa lenvestisman lo lekonomi pei osi byen ki lo bidze nasyonal. Tou sa i form parti nouvo lareg ki bezwen ganny swiv.\n6. Ozordi mon demann tou lotorite regilatwar, lazans e bann lantrepriz piblik pou desarz zot fonksyon dapre lalwa ki gouvern zot, dapre zot manda, a dapre polisi. Ki zot amelyor zot sistenm kominikasyon entern, kot travayer i ganny met o kouran direksyon ki zot pe ale. Ki zot tret travayer dan en fason ki zis.\n7. An linny avek plis latransparans, nou’n deside ki tou tender pou osi ganny anonse lo radyo aparti Out sa lannen. Sa ki enportan se ki nou sitwayen i konnen kwa ki pe ganny tender e si i anvi pran par dan tender, i annan loportinite pou fer li.\n8. I fer senk an sa lannen depi ki IDC ti ganny demande par gouvernman pou antre dan aktivite konstriksyon lo baz komersyal. Gouvernman i kwar ki le moman in arive pour IDC sorti dan sa sekter e konsantre plis lo son manda pou devlopman bann zil. I annan ziska lafen lannen prosenn pou fer sa.\n9. Msye Speaker, nou annan en latas devan nou pou fer ki bann lenstitisyon, lotorite, e lazans, zot lalwa i ganny amande pour reflekte nouvo prensip bon gouvernans. Nou lalwa “procurement” par egzanp, i etablir sistenm d’apel dan ka kot partisipan dan tender pa satisfe avek prosedir oubyen rezilta tender. I plan gouvernman pou amann lalwa kot i neseser pour ki sa sistenm d’apel i egziste dan tou lezot lalwa. Sa i avek bi pou promouvwar rann kont e bon gouvernans.\n10. Lotorite Lapwentwan Konstitisyonel in rekomann plizyer endividi pou lapwentman an linny avek konstitisyon e bann lalwa. Sa lotorite in pibliy bann vacancies dan zournal. I enteresan pou vwar ki plizyer nou sitwayen in vinn devan pou montre zot lentere. Dan bann dokiman ki sa lotorite in soumet kot mwan, mon vwar ki i annan en lareg tre kler ki zot swiv. Zot fer “interview” avek bann aplikan, enn fwa ki sa i ganny fer, zot soumet zot rekonmandasyon kot mwan. An linny avek Konstitisyon e lalwa, mon fer konsiltasyon, e dan sa lespri travay ansanm, mon osi konsilte Leader Lopozisyon avan mon pran en desizyon final.\n11. Swivan rekonmandasyon Lotorite Lapwentman Konstitisyonnel, monn konsilte Leader Lopozisyon e monn apwent Chairman, Vis-Chairman e en nouvo manm lo Board SBC. Lezot manm in ganny nonminen par lezot lorganizasyon dapre lalwa. Nouvo Board SBC in “interview” plizyer aplikan, e Chairman Board in soumet rekonmandasyon pou nouvo Sef Ekzekitiv e nouvo Depite Sef Ekzekitiv. Monn resevwar bann dokiman Zedi le 20 Zilyet. An linny avek nouvo lalwa, mon pou aprezan konsilte Speaker Lasanble Nasyonal e Sef Ziz Lakour Siprenm.\n12. Gouvernman pe osi finaliz en lot proze de lwa ki pou annan manda lo lapwentman tou bann zofisye dan servis piblik. Tou “vacancy” pou ganny pibliye e pou annan lannons lo radyo. Apwentman a ganny fer par nouvo Komisyon lo Servis Piblik. Nou annan Seselwa kapab e konpetan, e nou bezwen met konfyans dan Seselwa.\n13. Avek latransparans, bon gouvernans e rann kont, lendepandans bann lenstitisyon e lotorite pou kontinyen ganny ogmante. I annan en nesesite ki tou nou bann sitwayen i ganny enformen e edike lo rol bann divers lentstitisyon e lotorite ki egziste ozordi. Avek lenformasyon e konesans, nou sitwayen i dan en meyer pozisyon pou zouir sa ki leta i met a zot dispozisyon. Avek lenformasyon e konesans, napa plas pou konfizyon.\n14. Nou sitwayen osi i annan en rol pou zwe dan promouvwar prensip latransparans, rann kont, e bon gouvernans. Okenn nou sitwayen ki annan okenn plent oubyen okenn laprev lo okenn aksyon dezonnet, koronpi, mal a propo, labi pouvwar, e kot lalwa pe ganny kase, oubyen drwa imen son prosen pe ganny vyole oubyen abize, I devret san lafreyer apros bann lenstitisyon e lotorite konsernen, pour ki lazistis i ganny aplike.\n15. Msye Speaker, swivan en ruling Lakour Dapel le 7 Desanm 2012, monn deside etablir en tribinal administratif ki pou annan pour bi rezourd tou bann ka konpansasyon later an linny avek Konstitisyon, pli presizaman parti 3, anba Schedule 7.\n16. Monn osi deside pou kree de tribinal spesyal ki pour adres konpansasyon liye avek labi lepase dan militer, e par militer, kin afekte serten nou sitwayen. Sa osi i labi dan Lapolis e par Lapolis. I mon dezir senser ki nou ferm sa sapit.\n17. Nou annan Ombudsman, Komisyon Anti Koripsyon, Lapolis e Komisyon lo Drwa Imen. An sa ki konsern Lapolis, nou pa la pou “micro-manage” Lapolis. I pa rol Minis pou fer marse Lapolis. Konstitisyon i kler lo rol Komisyoner Lapolis.\n18. Responsabilite Komisyoner Lapolis se pou fer marse Lapolis, pou os nivo profesyonalizm e standar dan Lapolis pour ki lepep Seselwa i annan konfyans dan Lapolis.\n19. Lekspektasyon nou popilasyon se ki Lapolis i fer son travay dapre lalwa. Ki konsern nou sitwayen i ganny pran seryezman. Mon rekonnet ki Lapolis i annan en gran defi.\n20. Gouvernman in resaman demann led teknik avek gouvernman Langleter pou fer en lodit konplet lo sistenm lenvestigasyon dan lapolis avek bi pran bann mezir neseser pou met li lo sa standar ki i merite. Nou’n osi deside ki lannen prosenn nou pou fer lenvestisman dan en laboratwar “forensics”. Gouvernman Lenn pou siport nou dan sa proze.\n21. Msye Speaker, bon gouvernans, latransparans e rann kont i osi aplik pou biznes, sosyete sivil, e parti politik. I enportan konman en sosyete ki sa bann prensip i ganny promouvwar e reflekte dan bann lorganizasyon ekonomik, sosyal, sivik e politik. Si nou tou nou apir devlopman nou bann lorganizasyon lo sa bann prensip, nou ava kontribye dan logmantasyon latransparans, rann kont e bon gouvernans.\n22. Gouvernans Komisyon Elektoral pou amelyore ler Lasanble i aprouv en nouvo lalwa ki fer separasyon ant Chairman Komisyon, e Sef Egzekitif Komisyon.\n23. Msye Speaker, mon kwar ki moman in arive pour pei kree en fon spesyal pour eleksyon Prezidansyel e Lasanble Nasyonal. Sa fon, i a resevwar larzan tou le lannen atraver bidze nasyonal. Bann kandida ki pou pran par dan eleksyon, zot depans kanpanny a sorti dan sa fon. Responsabilite sa fon a tonm anba Konmisyon Elektoral. Sa ava kontribye ver la transparans e rann kont kot larzan i konsernen dan kanpanny eleksyon. E i osi an linny avek sa dezir pou fer laplenn pli nivo. E si sa lide i ganny aksepte par Komisyon Elektoral, i pou nesesit en proze de lwa pour laprouvasyon Lasanble Nasyonal.\n24. Fitir Sesel pa devret ganny dikte par pouvwar larzan. Se lepep ki merit dikte direksyon politik nou pei.\n25. Msye Speaker, enn mon bann pli gran pre-okipasyon ozordi, se ki manyer nou pou soutenir nou popilasyon ki pe viv pli lontan. An 2016, pou la premyer fwa dan nou listwar, bann madanm Seselwa ti pe viv an mwayenn, ziska laz 80 zan. Zonm pe viv an mwayenn ziska preski 70 zan.\n26. An vi sa bann statistik, nou pa kapab mazinn soutenabilite san ki nou konsider nou responsabilite. Nou ki ankor pe travay. E ki pou responsabilite sa zenn zenerasyon ki pe monte, ki pou annan sa responsabilite dan le fitir pou okip nou e pran swen avek nou.\n27. Sa i anmenn mwan pou koz lo pansyon. Parey zot konnen, pansyon retret ki tou nou sitwayen i gannyen a laz 63 zan i sorti dan bidze nasyonal. E sa sonm ozordi i 5,050 roupi par mwan.\n28. E okenn sitwayen ki’n kontribye an linny avek Fon Pansyon, zot kapab zouir zot pansyon a laz 60 tan, an linny avek zot kontribisyon.\n29. Lefe ki nou annan en popilasyon ki pe viv pli lontan, gouvernman i kwar ki moman n’arive pour nou prepar nou popilasyon pou en logmantasyon dan laz retret. Nou panse ki 5 an notis i apropriye. Se pour se la ki gouvernman pou prezant en lamannman dan lalwa avan lafen sa lannen, kot laz retret pou sorti 63 zan e pour vinn 65 an. E si Lasanble Nasyonal i donn son laprouvasyon, i pou vinn efektiv apartir le premye zanvye lannen 2023.\n30. En lot lamannman i pou dan lalwa Fon Pansyon kot laz pansyon pou sorti 60 an e pou vinn 63 zan. Li osi i pou efektiv apartir le premye Zanvye 2023.\n31. Sa i tre enportan si nou anvi adres kestyon soutenabilite.\n32. Sa i bann desizyon ki nou bezwen pran konman en pei, touzour dan lentere Sesel.\n33.Sanzman dan lalwa i selman en parti sa solisyon. Me en popilasyon ki viv pli lontan i depann lo bann servis tel ki lasante, progranm Home Carer, lozman, transportasyon, fasilite rekreasyon, en si de swit. Kestyon ki nou demann nou lekor, se ki mannyer nou pou soutenir tou sa bann servis e tou sa bann progranm.\n34. Solisyon i ek nou. Nou, lafors travayer Seselwa. Se nou ki kontrol desten nou pei. Desten Sesel i dan nou lanmen. Nou en pti pei dan milye en losean. Nou mwens ki 95,000 sitwayen. Ozordi, nou pe viv an armoni antre ser ek frer. Nou bezwen met nou ansanm. Nou bezwen ogmant nou prodiktivite nasyonal, ranforsir nou disiplinn dan tou laspe nou lavi, e pran nou responsabilite o serye dan nou fanmiy. Sa i lakle pou sa zanfan ki pe monte, pou nou ki pe travay, e pou nou bann aze ki bezwen viv zot retret dan dignite.\n35. Msye Speaker, lo zepol sa zenerasyon ki pe monte, i annan en latas e en responsabilite enorm. Se zot sa prosen lafors travayer ki bezwen pran swen avek Sesel e nasyon Seselwa.\n36. Nou prop lavenir i depann lo sa zefor ki nou mete lo ki nou anvi ki zot vini. Nou sa lafors travayer ozordi, nou bezwen bouz nou lenerzi e nou latansyon lo sa zenerasyon. E double nou zefor pou pran swen avek sa zenerasyon pli aze, kin bers nou e pran swen avek Sesel.\n37. Msye Speaker, kwa ki devret sanze?\n38. Sistenm ledikasyon aparti Zanvye 2018 pou oryante pour ki lekol konman sa lenstitisyon, i ganny plis kontrol lo ledikasyon nou bann zanfan. Headteacher e son lekip i pran kontrol konplet lo ladministrasyon lekol, enkli desizyon lo disiplinn. Letan ki nou zwe minister, lekol, paran, ansenyan e etidyan in fini. Mon prop zanfan i dan lekol segonder Beau Vallon. I konnen ki son paran i ekspekte de li. I konn byen kwa ki lekol i ekspekte de li. I konn konsekans si lareg i kase. Konman paran mon pa enterfer. Konman Prezidan, mon pa enterfer. Les lekol fer son travay.\n39. Avek lotonomi ki lekol i gannyen, gouvernman pou osi ogmant bann resours e zouti neseser pou fer zot travay. Letan kot nou ti “micro-manage” lekol in fini. Administrater lekol i ganny son loryantasyon sorti kot Konsey Lekol.\n40. Tou Lenstitisyon Pos Segonder pou osi zer zot prop bidze e annan kontrol direk lo zot ladministrasyon.\n41. Paran, nou bezwen realize ki letan nou met en zanfan lo later, se nou ki zot premye edikater. E ler nou zanfan i al lekol, annou kontinyen siport nou zanfan. Annou partisip dan zot devlopman e annou apir bann ansenyan e ladministrasyon lekol.\n42. Annou fer atansyon bann remark, komanter, e video clip ki nou met lo diferan platform lo rezo sosyal ozordi. San ki nou realize, nou pe ede senm legren negativite ki anpwazonn lespri nou bann zanfan e zenes a en tre zenn az. Nou tou nou annan en responsabilite kolektif pou promouvwar bann bon valer moral e spirityel dan nou zanfan e nou zenes.\n43. Zanfan, zenes Seselwa, silvouple, servi loportinite ki zot annan pou aprann, aprann, e aprann. Lavenir Sesel e lavenir nou pep i depan lo sa ki zot pe fer ozordi e sa ki zot pou ete demen.\n44. En lot keksoz nou bezwen sanze se nou stil lavi. Nou stil lavi ozordi pe afekte nou lasante, pe enpakte lo bidze lasante, e pe afekte nou prodiktivite nasyonal. Solisyon i ek nou. Annou pran kontrol lo nou stil lavi. Nou lasante i nou responsabilite. Annou fer letan pou fer legzersis. Annou revwar sa ki nou konsonmen. Konsonm lakol an moderasyon. Sanz latitid i pran letan, e parfwa i difisil. Selman ler nou ganny sa alert, e nou konpran lirzans pou annan sa sanzman, nou bezwen azir.\n45. Ler nou leve demen bomaten, annou fer sa desizyon pou ed nou prop lekor e nou pei. Annou adopte en bon stil lavi. Enn ki pa pou met presyon lo nou prop lasante. Enn ki pou ed nou prodiktivite nasyonal. Mon ankouraz e felisit tou bann sitwayen kin fini pran sa desizyon pou adopte en bon stil lavi.\n46. Ozordi nou lekonomi i enn avek en lafors travayer formel ki annan 45,684 dimoun dapre statistik pli resan. Nivo “unemployment” pandan sa menm peryod ti 4.7%. E dan sa 45,684 dimoun preski en tyer i travayer etranze. 1,328 dan sekter piblik, e 13,213 dan sekter prive.\n47. Sa i demontre ki nou lekonomi i pa enn ki pou kapab fonksyonn fasilman san travayer etranze.\n48. Me, Msye Speaker, sa ki mon konvenki, se ki i enportan ki Gouvernman i met plis zefor pou ed nou Seselwa bouz pli o dan travay kot zot ete ozordi. Mekanizm pou atenn sa i varye dapre lakonpannyen e dapre sekter. Me atraver Lanplwa e Imigrasyon, ki ozordi i en sel Minister pou fasilit sa legzersis, mon konvenki ki nou kapab fasilit plis “knowledge-transfer” sorti kot travayer etranze pou vinn kot travayer Seselwa. En fason ki avek letan, nou bann Seselwa pou vinn pli sinnyor e ganny donnen plis responsabilite dan bann divers lantrepriz ki pe fonksyonnen Sesel.\n49. Msye Speaker, lannen prosenn i pou fer en deseni, setadir diz an, depi ki Sesel ti anbark lo en reform fondamantal nou lekonomi. Pandan tou sa lannen, nou krwasans ekonomik in preski 4% par an, an mwayenn e nou’n annan stabilite makro-ekonomik. Nou rezerv deviz dan Labank Santral in ogmante. Nou det in redwir. Nou bidze in balanse. Nou’n vin premye pei dan Losean Endyen pou atenn stati “High Income Country” avek Labank Mondyal.\n50. Me, Msye Speaker, nou osi rekonnet ki devlopman pan ariv kot tou kous nou popilasyon e sekter ekonomik. Serten sekter parey Lagrikiltir i ilistre sa ki mon pe dir. Parmi bann distrik osi, devlopman lenfrastriktir in varye.\n51. I annan en gran varyasyon dan kalite lavi dan diferan kous nou popilasyon. Dan mon bann parkour, dan sak distrik ki monn vizite ziska prezan, monn vwar vre devlopman ki fer mwan fyer, me monn osi vwar lapovrete reel kin sagrinn mwan.\n52. Krwasans dezormen i bezwen vin pli enklisif. Devlopman osi i bezwen vin pli enklisif. Napa kous nou popilasyon ki merit ganny kit deryer. E dignite sak nou sitwayen i bezwen ganny prezerve a tou pri.\n53. Msye Speaker, lannen prosenn pou fer egzakteman senk an depi ki Lasanble Nasyonal ti aprouv lalwa ki donn lankadreman pou saler dan sekter piblik. Moman in arive pou en legzersis ganny fer lo bann merit e defayans, e vwar ki mannyer nou kapab amelyor sa striktir.\n54. Bann pti e mwayen biznes pe fonksyonn dan en lanvironnman tre konpetitiv. I enportan ki nouvo polisi i reflekte sa dinamik e nou bezwen met lankadreman pou soutenir sa bann biznes. Se pou sa rezon ki monn kree en sel minister ki pou responsab pou pti e mwayen biznes, bann lantrepriz, linovasyon biznes osi byen ki lendistri.\n55. Msye Speaker, lentere lo loan labank in en size kin pre-okip nou tou. Desizyon Labank Santral pou revwar lafason ki i enplimant polisi moneter pou annan en lenpakt pli pozitiv e direk lo to lentere ki pa ti egziste oparavan. Son laplikasyon in antre anfors aparti le 19 Zilyet sa lannen.\n56. Tou le trwa mwan, Labank Santral i fikse en target lo lakantite likidite ki sipoze annan dan lekonomi e sa i an retour determinn si to lentere lo marse finansyer pou desann ouswa monte. Sa target, ki aplikab pou sa trwazyenm kar lannen 2017 i ekspekte ganny transmet dan en bes dan to lentere lo loan. Pou lendividi, sa i vedir ki repeyman lo zot loan pou redwir. Pou biznes, i pou vedir akse avek finans pli abordab, ki a fasilit lenvestisman lo zot par.\n57. Sa polisi moneter pli "relax" i anmenn avek li en risk dan logmantasyon konsomasyon lo nivo endividi. En fason pou redwir sa risk dan konsomasyon i nou lapros lo nivo endividyel e biznes, ki enn ki devret pridan - vize ver lenvestisman. Apre tou, tou bann endividi ansanm i form en nasyon. Tou bann biznes ansanm i form en lekonomi. Savedir, nou tou nou annan en responsabilite, e nou responsabilite i kolektif.\n58. Sa ki enportan pou bann labank, se pour oryant bann loan ver bann sekter prodiktif. Lenvestisman i annan en rol enportan dan krwasans enklisif, ki a osi kontribye ver devlopman lezot sekter ki bezwen sa loksizenn.\n59. Mon ankouraz endividi, kot sa i posib, pou envestir dan bann nouvo lenstriman ki pou pare an Out. Sa i akoz dan en pti lekonomi parey Sesel ki depan bokou lo lenportasyon, en gran logmantasyon dan konsomasyon i ganny transmet dan plis lenportasyon, ki vedir plis presyon lo demann deviz etranzer. Plis demann pou deviz etranzer i liye avek en logmantasyon dan nivo pri komodite e servis lo marse, e an rezilta pri lavi i monte.\n60. Pou fer sir ki logmantasyon dan pri pa lo en nivo alarman, Labank Santral pou bezwen aziste son polisi moneter an liny avek son lobzektif prensipal pou fer sir ki sanzman dan pri i reste lo en nivo akseptab.\n61. Bi sa sanzman dan polisi moneter se pou nou ogmant lenvestisman dan lekonomi e an menmtan mentenir en sityasyon makro-ekonomik ki stab. Mon lans en lapel avek sekter prive pou fer ki bann benefis ki asosye avek sa sanzman dan polisi moneter i ariv kot zot konsomater e ede redwir nou pri lavi.\n62. Gouvernman pou kontinyen konsolid son partenarya avek tou sekter e operater ekonomik. Pou sekter prive planifye zot biznes e zot plan stratezik, zot bezwen sertitid dan direksyon ekonomik pei. Parey nou’n anonse gouvernman pou konmans travay lo en Vizyon 2032 e nou Stratezi Devlopman Nasyonal 2018-2022. Sa pou ganny fer avek konsiltasyon tou bann partener. Enn fwa ki sa Vizyon e sa Plan Stratezik i ganny adopte an Zen 2018, nou pou annan en semen pli kler e en vizyon kot Sesel i oule ale a lon-term, e ki mannyer nou pou realiz sa vizyon ansanm.\n63. Msye Speaker, an Me sa lannen, mon ti mansyonnen ki mon pou donn plis detay lo KIS, savedir “Keep It Simple”. Par senplifikasyon bann prosedir, i pou fer lavi pli fasil pou tou dimoun ki fer biznes e ki depan lo servis gouvernman. Par egzanp, i pou permet nou ogmant koleksyon taks san ki nou bezwen ogmant nivo taks. Nou bi se pou senplifye prosedir koleksyon, e fer sistenm pli zis dan tou sekter.\n64. Nou’n ganny retar pou fini elabor en sistenm konpreansif; pou permet en konversasyon avek sekter prive lo lenpakt sa bann sanzman; e pou fer sanzman dan striktir legal ki neseser pou son lenplimantasyon aparti 2018.\n65. Detay final lo sa konsept KIS pou ganny prezante par Minis Finans ler i prezant Bidze 2018 ver lafen Oktob.\n66. Msye Speaker, mon oule anonse ki pou napa okenn logmantasyon dan taks, ni dan bann “charges and fees” pou lannen prosenn. Sa desizyon i enportan akoz i ed sekter prive pou annan plis sertitid e konfidans dan lekonomi Sesel. E pour ki zot kapab planifye pli byen zot loperasyon, ki an retour ava kontribye dan lekonomi.\n67. Tou sekter i annan son lenportans dan lekonomi Sesel. Me ozordi, mon oule koz lo sa de sekter ki liye direkteman a nou sekirite alimanter. Sa i lagrikiltir e lapes. Responsabilite pou asire ki sekter lagrikiltir e lapes i annan lenfrastriktir neseser pou anmenn sa sekter dan en lot nivo i responsabilite gouvernman. Se pour sela ki gouvernman in deside ki aparti Zanvye 2018 pou annan en fon spesyal lo devlopman lenfrastriktir dan sa de sekter avek en sonm SR 50m. En tim enplimantasyon proze pou ganny anploye e pou dedye zis a lenplimantasyon bann proze finanse par sa fon spesyal.\n68. Gouvernman in realize ki i neseser ki nivo sipor ki bann operater dan sa de sekter i gannyen avek bann lazans i bezwen ogmante. I osi enportan, ki bann lazans e lotorite dan sa de sekter i ganny bann resours e mendev neseser – pou apir devlopman dan sa de sekter.\n69. Msye Speaker, kot i annan la povrete reel, gouvernman i donn son langazman pou adres sa sityasyon dan en fason konpreansif. Nou pou travay etrwatman avek bann “leaders” dan kominote. Nou travay atraver Task Force lo Corgate Estate i baze lo en partenarya solid e i ilistre sa nivo langazman. In montre nou ki nou bezwen aziste nou bann polisi, amelyor nou progranm e servis, e osi byen sanz nou lapros dan lasistans. En nouvo lapros pli ko-ordinen i neseser. Enn ki santre lo bann sitwayen avek bi elev kalite lavi nou bann fanmiy. Sa ki kler, Msye Speaker, se ki lazans pou proteksyon sosyal pou bezwen ogmant son kapasite pou ki lasistans i pa zis enn ki finansyel, me i enn ki annan swivi e lakonpayman sipor pou sa fanmiy. Minister Lafanmiy i annan en rol enportan pou li zwe an mezir ki nou sanz nou lapros e nou polisi. Nou pa kapab kit personn deryer. Dignite sak nou sitwayen i bezwen ganny prezerve a tou pri.\n70. Endepandaman avek sa travay ki gouvernman pe fer pou asire ki lasistans sosyal i enn pli ko-ordinen, nou santi ki i annan en nesesite pou revwar nivo lasistans finansyel ki nou dimoun ki merite i resevwar. Sa pou pran lefe apartir le 1er septanm sa lannen.\n71. Msye Speaker, nou pa pou kapab koz lo sitiyasyon sosyal e prezervasyon dignite tou nou sitwayen, san ki mon adres sitiyasyon lakaz. Nou sitiyasyon lakaz in ariv en leta kritik. An plis ki sa bann mezir ki monn deza anonse an fevriye sa lannen, e ki pe ganny enplimante, mon oule enform nou lasanble ki lo Perseverance nou’n deside met later a dispozisyon sekter prive pou vin konstrir ankor o mwen 250 younit. Sa mezir i vedir ki Gouvernman i a dan en pozisyon pou konsantre lo planifikasyon e konstriksyon ankor 250 younit dan distrik e dan rezyon.\n72. Swivan mon diskisyon avek gouvernman UAE, i annan en langazman pou siport konstriksyon 400 younit distribye lo Mahe, Praslin ek La Digue.\n73. Tou sa zefor pe ganny fer avek bi ogmant lakantite lakaz ki a dispozisyon pou nou bann sitwayen ki en bon pe lannen pe fer sakrifis e lontan pe espere.\n74. Sa problenm lakaz i la baz bokou nou bann problenm sosyal. Mwan, mon konpran sitiyasyon nou pep, e mon anvi asir zot ki bokou zefor pe ganny mete pou adres sa sitiyasyon.\n75. Mon rekonnet ki dan alokasyon later, gouvernman i bezwen met keksoz drwat. Lasanble in fer deba lo later lagrikiltir, e monn demann nouvo minis pou enn fwa pour tou, met en lord dan later lagrikiltir osi. An sa ki konsern later ki tonm anba Lotorite Endistriyel, se zot sa Lotorite ki dezormen annan manda pou fer alokasyon later dan Zone Endistriyel. Nou pou prezant lamannman dan lalwa pour reflekte sa nouvo polisi. Lalwa osi pou fer provizyon pou enkli en mekanizm d’apel. Avan ki okenn later gouvernman kot en lakonpanyen oubyen en lendividi i annan en “lease”, e kot zot anvi vann oubyen transfer sa lease, zot bezwen pas atraver en Komisyon ki pou annan manda pou fer rekonmandasyon avan ki gouvernman i donn son laprouvasyon final. Sa i an linny avek rezolisyon ki Lasanble Nasyonal ti adopte le 28 Zen sa lannen. Mon pou apwent manm sa komisyon le premye Out sa lannen.\n76. Msye Speaker, drog i en problenm sosyete. I afekte lasante nou pep. I kree problenm domestik dan lafanmiy. I anmenn douler, soufrans dan lafanmiy. I afekte sekirite nasyonal nou pei. E i liye avek krim organize dan la rezyon.\n77. Nou en pti popilasyon, e nou, sa lafors travayer ozordi, pilye nou sosyete, nou bezwen reziste kont sa fleo ki annan potansyel detrir lafors travayer Seselwa.\n78. Solisyon i avek nou tou. Alor nou bezwen adopte en lapros pli ko-ordinen dan nou lalit kont drog. Nouvo tim kot NDEA pe fer zot travay. Zot merit tou nou sipor. Nou pa devret enterfer dan zot travay. Gouvernman in finaliz nouvo proze de lwa ki pou kree en lazans spesyal ki pou anmenn tou bann partener e reprezantan minister e lazans kle ansanm. Son manda se pou met zot ansanm pou adres size prevansyan e reabilitisyon bann viktim, e ledikasyon e lenformasyon ki nou pep i bezwen annan lo drog.\n79. Msye Speaker nou lavi politik tre resan i montre nou ki en Manm Lasanble i ale, e Manm Lasanble i vini, Lider Lopozisyon i ale, Lider Lopozisyon i vini, Lider Zafer Gouvernman i ale, Lider Zafer Gouvernman i vini. Speaker i ale, Speaker i vini. Prezidan i ale, Prezidan i vini. Sa ki enportan, se ki nou tou nou desarz nou responsabilite dapre serman ki nou ti pran e nou respekte Konstitisyon La Repiblik Sesel. Nou fer nou travay dan en fason onnet e senser. Nou met lentere Sesel e nasyon Seselwa avan tou lezot konsiderasyon. Nou travay dir, e tre dir, pour Sesel. Nou reste serviter lepep Seselwa.\n80. Ser konpatriyot, nou pe ekrir en nouvo sapit. Enn ki tre prometan pour nou pei. Dan en Sesel kot nou travay ansanm pour sirmont tou nou bann defi. Dan en Sesel kot nou annan respe pou diferan lopinyon. Dan en Sesel ki ini nou tou, malgre nou diferans. Dan en Sesel kot nou tou nou santi nou viv lib e fyer. Dan en Sesel ki enspir sa ki bon dan sakenn de nou.\nDan sa Sesel ki pou reste touzour pli gran ki nou tou.\nMersi, Msye Speaker.


Nigel Jerry ki reste Vilaz Pascal in kondann 2 term 5-an pour lofans kas lakaz, 1 term 9 mwan ek en lot 18 mwan pour vole dan lakaz. Sa i fer li en total 12-an 3 mwan prizon akoz son 4 santans i mars separeman.\nJerry ti kas lakaz en madanm La Misère e vole ladan. Lensidan ti ariv le 27 ek 28 Fevriye sa lannen.\nAn relasyon avek ka vol le 27, Tahira Faliarivory, en malgas ki reste Plaisance in kondannen pour lofans resevwar propriyete vole apre ki lapolis ti rekiper kot li serten propriyete ki Jerry ti’n vole. Tahira in ganny en santans 18 mwan prizon sispann pour 3-an ek 10,000 roupi lanmann ki i annan ziska le 1 Mars 2014 pour li peye sinon i pou al 6 mwan prizon.\nDavid Mousbe ki reste Roche Caiman in ganny en santans 18 mwan pour vol laptop en madanm dan rezyon Roche Caiman menm an Fevriye lannen pase.\nLakour Mazistra in pas en santans 5-an prizon lo Daniel Cliff Joubert pour lofans vol osi byen ki 1-an pour andomaz propriyete. Sa 2 term prizon Joubert pe mars separeman ki fer li en total 6-an prizon.\nJoubert ti vol sennon en msye pansyonner obor semen Mont Fleuri le 27 Fevriye sa lannen. Pandan sa vol linet sa pansyoner ti tonbe e kase.


Minis Finans i eksplik logmantasyon dan pri gas\nMsye Pierre ti demann Minis Laporte pour eksplik lepep Seselwa rezon deryer sa gran logmantasyon dan pri gas e si okenn letid in fer pour vwar si sa logmantasyon pa pou nitraliz logmantasyon saler ki’n fek ganny donnen pour swadizan soulaz soufrans mazorite Seselwa.\nMinis Laporte i dir ki i annan de rezon prensipal pour sa logmantasyon. Premyerman, i en lot letap dan demars gouvernman pour elimin sibvansyon iniversel lo bann servis ki gouvernman atraver son bann lenstitisyon paraetatik i donnen, e dezyenmman pour elimin pert finansyel ki Sepec ti pe fer lo lavant gas kwi manze akoz i ti pe vann gas a en pri pli ba ki ti pe kout li pour anmenn sa prodwi lo marse.\nMinis ti fer rapel Lasanble ki premye letap sa legzerzis pour elimin sibvansyon ti fer an Zen lannen pase ler sibvansyon lo lavant gas avek bann biznes ti ganny eliminen.\nMsye Laporte ti fer resorti ki ti sa menm Lasanble ki ti lannen pase aprouve pour elimin sibvansyon lo gas LPG koman parti bann mezir bidzeter pour 2013.\nLer sa propozisyon ti vin devan Lasanble, Minis Laporte i dir, i ti fer rapel ki stratezi gouvernman se pour abandonn sistenm kot sibvansyon i ganny donnen dan en fason zeneral me plito ki sibvansyon i devret ganny byen targete ver bann ki vreman bezwen.\nI dir ki kestyon ki in deza demande dan sa menm Lasanble e ki i ti repete yer se akoz ki gouvernman i devret sibvansyonn li koman en minis lo gas ki i servi kot son lakour. Ki zistifikasyon ki dimoun i kapab donnen pour gouvernman sibvansyonn gas pour dimoun ki ganny byen peye swa dan gouvernman ouswa dan sekter prive e pour bann biznesmenn ki byen kapab afford pour pey zot gas? i ti demande. «Mon asire ki zot a dakor ki napa en bon rezon pour zistifye sa», i ti dir.\n«Gouvernman i kwar i meyer ki sa larzan ki Sepec pe perdi atraver sibvansyon ava ganny kolekte atraver profi ki sa lakonpannyen ava fer dan lavenir e sa a ganny peye dan bidze leta ki gouvernman ava servi pour asiste dimoun ki mwen fortinen e pli vilnerab dan sosyete swa atraver depans sosyal oubyen welfare», Minis Laporte ti azoute.\nSwivan remark ki sa i en gran logmantasyon, Minis Laporte ti rapel lasanble e piblik an zeneral ki ler bann mezir bidze pour 2013 ti ganny aprouve swivan rekomandasyon Minis Finans, baze lo pri ki Sepec ti pe peye sa letan, lasanble ti aprouv en logmantasyon pour 7.50 roupi par kilo an Zilyet 2013 e ankor logmantasyon apepre sa menm nivo an Zilyet 2014 ki ti pou ekivalan en logmantasyon anviron 15 roupi par kilo pour totalman elimin sa sibvansyon. A sa nivo sa ti pou ekivalan en logmantasyon anviron 100 poursan pri gas.\nMe i ti dir ki atraver serten mezir desisif lokote gouvernman ek Labank Santral bann kondisyon lekonomi in amelyore dan en fason enportan dan premye parti 2013 e in osi annan en rediksyon dan pri karbiran e pri gas. Pri gas ki Sepec i anmenn lo marse in sorti 28 roupi par kilo an 2012 pour vin 20.35 roupi par kilo ozordi. Se pour sa rezon ki akoz sa devlopman pozitiv, olye en logmantasyon 7.50 roupi par kilo an Zilyet 2013 parey ti ekspekte nou’n vwar en logmantasyon zis 5 roupi par kilo ki san dout en benefis enportan pour pei.\nAn plis, si pri gas lo marse i reste parey, pou napa ogmantasyon adisyonnel an Zanvye 2014 parey ti’n prevwar alors olye en logmantasyon 15 roupi par kilo pour elimin sibvansyon nou pou’n ogmant li par zis 5 roupi e sa i klerman demontre ki sa logmantasyon pa ditou en gran logmantasyon me ki okontrer pep Seselwa i dan en meyer sityasyon ki ti ekspekte an sa ki konsern logmantasyon pri gas, Minis laporte ti eksplike.\nA sa pwen i ti donn bann senaryo ki montre ki sa logmantasyom pa pou nitraliz sa logmantasyon saler ki fek anonse.


Rentals in Touillon-et-Loutelet\n9 min. drive to Touillon-et-Loutelet center\n16 min. drive to Touillon-et-Loutelet center\n12 min. drive to Touillon-et-Loutelet center\n14 min. drive to Touillon-et-Loutelet center\n6 min. drive to Touillon-et-Loutelet center\n19 min. drive to Touillon-et-Loutelet center\n17 min. drive to Touillon-et-Loutelet center\n7 min. drive to Touillon-et-Loutelet center\n8 min. drive to Touillon-et-Loutelet center\n13 min. drive to Touillon-et-Loutelet center\n20 min. drive to Touillon-et-Loutelet center\n10 min. drive to Touillon-et-Loutelet center\n18 min. drive to Touillon-et-Loutelet center\n15 min. drive to Touillon-et-Loutelet center\n22 min. drive to Touillon-et-Loutelet center\n5 min. drive to Touillon-et-Loutelet center\n29 min. drive to Touillon-et-Loutelet center\n21 min. drive to Touillon-et-Loutelet center\n11 min. drive to Touillon-et-Loutelet center\n28 min. drive to Touillon-et-Loutelet center\nTouillon-et-Loutelet Vacation Rentals:


Parti Lepep/US in fini revann gouvernman 10 morso later - Seychelles Nation\nParti Lepep/US in fini revann gouvernman 10 morso later | 12 August 2019\nMinis Charlette, akonpannyen par Manmzel Albert ek Msye Hoareau, letan i ti pe koz avek lapres Vandredi.\nZiska aprezan Parti Lepep/US in fini revann gouvernman 10 morso later ki i ti’n aste dan diferan distrik atraver pei.\nSa i swiv negosyasyon ki minister responsab later ti’n antreprann avek sa parti apre ki in annan bokou kestyon resaman lo sa size later Leta ki sa parti ti’n aste dan bann lannen pase.\nVandredi apremidi Minis responsab pour litilizasyon later Pamela Charlette ti enform lapres ki zistans son minister in arive avek bann negosyasyon konsernan sa bann later.\nMinis Charlette ti antoure avek son sekreter prensipal pour later Fanette Albert ek son konseye spesyal Gerard Hoareau.\n“Negosyasyon in al ase byen e 10 morso later in deza fini transfer lo gouvernman menm si i annan serten ladan ki pa ankor anrezistre me sa parti in dakor pour retourn sa bann later avek gouvernman,” Minis Charlette in dir.\nI ti fer resorti ki i osi annan bann later ki annan batiman lola e pour sa bann negosyasyon pou pran enpe plis letan.\nI annan lezot ki annan batiman prive, biro brans e sa osi negosyasyon i ankor pe kontinyen pour trouv pli meyer fason pour al delavan avek. La Digue ek Praslin osi i annan later ki enplike.\nBann distrik kot minister in fini repran sa bann later ki in reaste lo menm pri ki zot ti ganny vann i Anse Aux Pins, Anse Royale, Au Cap, Bel Air, Glacis, Grand Anse Mahé, Les Mamelles, Plaisance, Roche Caiman ek Takamaka.\nNegosyasyon i ankor pe deroule dan distrik Anse Boileau, Anse Etoile, Baie Lazare, Baie Ste Anne Praslin, Beau Vallon, Bel Ombre, Cascade, English River, La Digue, Mont Buxton, Mont Fleuri, Pointe Larue, Port Glaud ek St Louis.\nDapre resers ek levanter ki minister later in fer, Minis Charlette i dir ti annan anviron 40 morso later ki ti anba sa parti ki an negosyason pour repran.\nMinis Charlette in osi dir ki son minister pe mazin fini avek tou sa bann prosedir e demars transfer pour bann later ki vid ver lafen lannen me pour bann ki annan batiman lola sa negosyasyon pou pran plis letan.\nMe ki pou arive avek sa bann later enn fwa ki zot retourn dan posesyon Leta?\nMinis Charlette in dir ki sa pou depan lo kwa ki orizinalman ti pou fer lo sa bann later me sinon i kapab pour devlopman kominoter parey daycare me minister i kapab konsider allocate sa bann later avek bann lezot lenstitisyon pour fer devlopman.


Dan Lasanble Nasyonal | 17 June 2020\nMinis Charlette i adres kestyon lo en proze touristik Praslin\nMinis responsab pour Labita, Lenfrastriktir ek Transpor lo later (MHILT), Pamela Charlette, yer ti dir ki son minister i satisfe avek desizyon lotorite plan pour aprouv devlopman touristik lo kare later PR99, sitye Côte d’Or lo Praslin, vi ki lotorite plan ti’n swiv tou bann gidans neseser avan donn laprouvasyon.\nSa i enkli en legzersis evaliasyon fer par bann diferan lotorite konsernen tel konman departman transpor, departman lanvironnman, seksyon Land Use Planning, PUC, lazans servis tenny dife ek sovtaz, lotorite lasante piblik, departman tourizm, seksyon MHILT baze lo Praslin e lotorite plan li menm.\nMinis Charlette ti met sa bann detay o-kler yer dan Lasanble Nasyonal apre ki lider lopozisyon, Wavel Ramkalawan, ti table en private notice question konsernan konstriksyon en letablisman touristik self-catering lo kare later PR99 ki donn 1213 met kare, oubyen 32.5 met par 35.5 met, sitie pre avek lans Côte d’Or.\nOnorab Ramkalawan ti note ki bokou zabitan ek biznes lo Praslin ti’n met zot konsern devan lo sa nouvo proze touristik lo zot zil.\nDetrwa pwen konsern ti enkli distans ant sa later ek high water mark e lenpak lanvironnman.\nGrander sa later ti osi ganny met an kestyon, espesyalman lo konteks si i pou annan ase lespas pour enstal en sistenm desarz lo sa bout later lo ki son devloper i anvi konstrir 20 lasanm.\nMinis Charlette ti devwale ki lotorite plan ek son lofis in resevwar 3 konsern formel lo sa proze: enn sorti kot manm lasanble pour Baie Ste Anne, Churchill Gill, en lot sorti kot en otelye e osi byen ki enn sorti kot lasosiasyon pour lotel e tourizm (SHTA).\nSa proze i ganny trouve an fas avek lotel Le Duc de Praslin e i baliz avek lanmer.\nOnorab Ramkalawan ti demand Minis Charlette sa bann kestyon swivan :\n«Eski tou kriter lanvironnman, lasante piblik ek lezot ankor ti ganny pran an konsiderasyon avan donn permisyon planing?»\n«Eski ti annan en letid lanvironnman swivi par en konsiltasyon avek piblik ki ti ganny fer pour ki tou lopinyon ti a ganny pran an konsiderasyon etan donnen ki sa proze i obor lanmer?»\n«Etan donnen ki distans ant sa later ek high water mark i donn zis 8 met, ki distans an-aryer ki sa konstriksyon pou bezwen donnen? »\n«Eski pou annan ase later pour konstrir en sistenm ‘sewerage’ apropriye afen ki lans Côte d’Or pa trouv li parey bann lezot landrwa kot in annan bann tel polisyon?»\nMinis ti eksplike ki sa morso later i en later prive ki ti ganny aste lo marse prive.\nDapre rikord, sa devloper i de Seselwa ki reste Sesel e ki’n form en lakonpannyen ki anrezistre Sesel menm.\nSa devloper ti soumet son laplikasyon le 29 Out 2019 kot lotorite plan, avek lentansyon pour fer en devlopman touristik 20 lasanm lo en baz self-catering ek son bann fasilite.\nFasilite ki pou dan sa letablisman pou en resepsyon ek lofis pour akey touris, en landrwa pour sekirite, lakwizin breakfast ek son landrwa asize pour manze, fasilite lav lenz, en basen naze deor ek son decking, en sistenm tretman desarz (STP), lespas parking pour 10 transpor ek en bin site.\nApre ki devloper ti ganny dir pour fer bann diferan amandman par bann lotorite konsernen, lotorite plan ti aprouv plan enzenyer an Fevriye 2020.\n«En letid lenpakt (EIA) klas 2 ti ganny fer kot zofisye lanvironnman ti evalye sa proze, par antreprann vizit lo sa sit avek tou son partikilarite lanvironnman avan ki desizyon ti ganny fer, e lotorizasyon lanvironnman ti ganny donnen,» Minis Charlette ti reponn.\n«Zofisye lanvironnman Praslin ti vizit e assess sa sit. Sa zofisye pa’n raport okenn komanter advers avek headquarters Mahé,» i ti azoute.\nParmi bann kriter ki’n ganny konsidere pandan sa letid lenpakt klas 2 se sitiasyon sa kare later kot i ganny sitie dan en landrwa ki son zalantour i deza devlope, lefe ki sa later ti deza ganny devlope oparavan, distans ant devlopman ki pe ganny propoze ek high water mark e sistenm desarz.\nVi ki sa proze ti ganny evalye lo EIA klas 2, departmen lanvironnman pa ti enkli konsiltasyon piblik dan son bann prosedir me lotorite plan ti kantmenm sirkil sa plan kot biro ladministrasyon distrik Baie Ste Anne. Me personn pa ti partaz zot komanter lo sa proze.\n«Lo son site plan ki’n ganny soumet avek lotorite plan, sa batiman pou donn en distans 17.1m dan direksyon Baie Ste Anne, e i 13.8m lo kote Anse Boudin avek sa striktir rock armouring,» Minis Charlette ti dir Lasanble.\n«Sa distans in ganny assess par departman lanvironnman e vi ki i annan baraz an ros (ouswa rock armouring) devan balizaz, departman lanvironnman ti satisfe ki lefe lerozyon lakot in ganny adrese lo sa sit. Sa landrwa an kestyon pa pe ganny afekte avek lerozyon e i bon fer remarke ki bann levennman letan tel ki bann gran mare ki’n arive pandan bann dernyen mwan pa’n fer lefe advers lo sa landrwa an term degradasyon, sa in osi ganny konfirmen par bann zofisye minister responsab pour lanvironnman lo Praslin.»\nAn konparezon, batiman son vwazen lo bout later PR191 i sitie 11 met avek high water mark tandis ki pour sa enn lo PR190 i trouv 13 met avek high water mark.\nApre konsiltasyon, sa devloper ti tonm lo lagreman ki son sistenm tretman desarz pou okip 17.5 met kare e son soak away pit pour 3.4 met kare.\n«Depozisyon final sa desarz trete pou pas dan en doz chlorinisation avan al dan pi perdi (soak away pit) ki pou sitie anba car park. Distans ki pi perdi pou trouve avek lanmer plen (high water mark) i aprepre 28 met. Regilasyon lasante i demann en distans minim 15 met selman,» minis ti azoute.\nAtraver en kestyon anmennen par Onorab Clive Roucou, Minis Charlette ti adisyonnelman eksplike ki sa devloper pour donn 2 akse pour piblik ariv lo lans.\nLo son kote, Onorab Ramkalawan ti demann Minis Charlette pour asir Lasanble Nasyonal ki i napa okenn eleman koripsyon avek sa proze, e ki «larzan pa’n sanz lanmen», akoz dapre son resers i premye fwa ki en proze touristik 20 lasanm i ganny aprouve lo en bout later zis 1213 met.\nMinis Charlette ti reponn ki i drol ki sa proze spesifik in ganny anmennen devan Lasanble Nasyonal e ti note ki tou proze i pas atraver bann kriter etabli par lotorite planing e ki evaliasyon ti ganny fer dapre lalwa.\nOnorab Ramkalawan ti reponn ki sa proze in ariv devan Lasanble Nasyonal akoz bann manm pa anvi ki sa proze i vin en lot senaryo parey La Misère, kot lanvironnman e menm dimoun i vin viktim polisyon koze par en proze konstriksyon.


Lasanble i siport demars pour annan en amusement park dan Victoria\nSa i vin apre ki en mosyon lo sa size ti ganny table par manm elekte pour Bann Zil Pros Chantale Ghislain pandan sesyon semenn pase.\nDan son prezantasyon lo sa mosyon Manmzel Ghislain ti dir ki 37-an pase zis apre lendepandans ti napa playground, ti napa amusement park e zanfan ti defoule dan ronn ek kouk kasyet anba lalin kler.\n«Nou’n konn zwe konos, zwe lastik, 7 stone, e plizyer lezot zwe ki ozordi zot ganny klasifye koman zwe tradisyonnel, san bliy bann ladans kanmtole ki ti form parti dan nou bann zwe,» Manmzel Ghislain ti fer remarke. Me i ti fer resorti ki avek letan ki’n pase lekonomi in bouze, e koman en pei nou pa’n reste deryer me nou’n devlope.\nE ti an 1979 ki Sesel ti zwenn lemonn pour selebre lannen enternasyonal bann zanfan e apre sa le 1 Zen sak lannen i rezerve koman Lazournen bann Zanfan e apre ti annan louvertir premye zarden zanfan santral Sesel.\n« Zanfan Seselwa ensi ki zot paran ti trouv en nouvo latraksyon - karousel, balans, gliswar e bokou lezot ankor. E pour en bon pe lannen en pti desant lo playground ti moman detann pour plizyer paran e zanfan, ziska ki dousman dousman sa bann latraksyon in bouz dan bann distrik, kot serten lekol e daycare pour desantraliz sa latraksyon e fer li vin pli pros avek zanfan. E pour sa enn dan lavil Viktoria li in plito dousman dousman tonm an rin,» Manmzel Ghislain ti fer resorti.\nI ti ensiste ki a sa nivo devlopman ki nou pei in arive, i enposib pour gouvernman fer tou, sirtou ler en pei parey Sesel in pran koman son langazman, donn lasante e ledikasyon gratwit son pep, e fer sir ki nou bann vyeyar zot zouir en bon retret.\n«Kestyon alor i ki sekter prive in fer? », Manmzel Ghislain ti demande.\nI ti dir ki bann manman ek papa for zot donn zot kouraz dan travay pandan ki zanfan zot al lekol, me oli en landrwa pour zot sosyalize? Oli en landrwa pour sa zenn defoule? Nenport ki non zot pou deside donnen, ki swa en playground, en amusement park, en Family Park, me i devret enn ki modern, konsevwar pour ofer en lanvironnman sen pour zwe dan en landrwa natirel.\n«Sa amusement park i devret sitiye dan Victoria pour ki i vin landrwa pli komen ouswa pli frekante.\nEn landrwa zwe ouswa detant parey en amusement park ouswa playground i ganny konsidere koman en landrwa ki annan lefe pozitiv lo devlopman en zanfan. Bann skill sosyal ki zanfan zot devlope lo en playground zot grandi avek e ed zot ler zot vin adilt.\nI lanvironnman pli enportan pour zanfan andeor sekirite zot lakour. Aktivite fizik i redwir risk problenm sikolozik dan zanfan e i ofer en loportinite ideal pour zanfan metriz bann skill fizik tel parey balanse, e grenpe. I devret en landrwa kot paran a zwenn pour dyaloge, anmenmtan ki zot zanfan i zwe e enterakte avek lezot zanfan.\nEn landrwa kot lazenes zot a kapab zwenn zot osi pour zot kalite zwe e rankontre lezot zenn, sirtou la ki laplipar landrwa kot zenn osi byen ki adilt ti’n deside lo zot menm, san okenn form lorganizasyon, zis rantre e fer nenport kwa, in aprezan fermen.»\nVi ki Prezidan James Michel in deza donn son langazman pour en tel proze, Manmzel Ghislain in lans\nen lapel avek sekter prive pour zot osi ede pour vitman donn zot sipor e ede met sa landrwa lo son lipye pour benefis nou pep.


Revised Order Paper for the Sittings of Tuesday 19th and Wednesday 20th May, 2020 – The National Assembly of Seychelles\nHome » Order Papers » 2020 » Revised Order Paper for the Sittings of Tuesday 19th and Wednesday 20th May, 2020\nSittings of Tuesday 19th to Wednesday 20th of May, 2020 at 09.00 a.m\nS.I 67 of 2020 Seychelles Maritime Safety Authority Appeals Board (Qualifications and Experience) Regulations, 2020\nEmployment (Amendment) Bill, 2020 (Bill No. 19 of 2020) (Continuation of Debate)\nCompanies (Amendment) Bill 2020 (Bill No.20 of 2020)\nDomestic Violence Bill, 2019 (Bill No. 15 of 2019)\nDeputy Clerk to the National Assembly 18th May, 2020\nVi ki Air Seychelles pe pas dan difikilte finansyel, e pe resevwar lasistans avek leta, eski Minis responsab pour Tourism i kapab dir sa Lasanble:\nAkoz ki sa pozisyon pour en Chief Commercial Officer pa’n ganny pibliye enteryerman dan lakonpannyen pou regarde premyerman si napa Seselwa kalifye ki kapab fer sa travay?\nEski Air Seychelles pe fer bann demars anba-anba pou re-anploy sa menm etranze ki pe kout lakonpannyen plis ki R300,000 pour son lapey ek lakaz lo Eden Island?\nAvek tou sa lensertitid dan Lendistri Lavyasyon ek Air Seychelles ki’n re pozisyonn li zis koman en laliny rezyonal, eski zot pou kontinyen pey sa bann gro sonm bann etranze e eski I pa ler pou fer Air Seychelles en lakonpannyen vreman Seselwa?\nKi’n arive avek progranm understudy dan Air Seychelles pour Seselwa pran sa bann pozisyon parey zot ti promet?\nEtan donnen –\n(i) Lefe advers ki pandemic Covid-19 in annan lo lekonomi Sesel;\n(ii) Problem ki bokou biznes I trouv zot pe fer fas avek;\n(iii) Lensertitid lo fitir sa bann biznes e lekonomi Sesel an-zeneral;\n(iv) Traka ki bokou anploye I annan lo size lanplwa;\n(v) Konsern lo lasante nou popilasyon an-mezir ki nou reouver nou lafrontyer;\nSa Lasanble i demann avek Gouvernman, avek en bi ekout konsern tou kous nou popilasyon e trouv meyer solisyon pou fitir nou pei, pou ralye ansanm tou sekter enportan dan pei e organiz en konversasyon nasyonal irzan lo bann mezir ki nou pei i devret pran pou asir byennet lasante e lekonomi Sesel e Seselwa.


Eski mon pare pour kit lakour? | Bann zenn i demande\nLIR AN Afrikaans Albanian Amharic Arabic Arabic (Lebanon) Armenian Azerbaijani Baoule Belize Kriol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hindi (Roman) Hmong (White) Hungarian Iban Icelandic Iloko Indonesian Isoko Italian Japanese Kannada Kazakh Kazakh (Arabic) Kinyarwanda Kirghiz Kirundi Korean Kreol Seselwa Kurdish Kurmanji (Caucasus) Kurdish Kurmanji (Cyrillic) Lingala Lithuanian Macedonian Malay Malayalam Maltese Mambwe-Lungu Mongolian Myanmar Ndebele (Zimbabwe) Nepali Norwegian Nzema Pangasinan Persian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Turkish Twi Ukrainian Urhobo Uzbek Uzbek (Roman) Vietnamese Yoruba Zulu\nLer ou mazin pour kit lakour, sa i kapab paret gou me i osi kapab fer per. Ki mannyer ou kapab konnen si ou pare pour reste ou tousel?\nReflesi lo akoz ou anvi fer sa\nI annan en kantite rezon akoz ou kapab deside pour kit lakour, me serten parmi pa bann bon rezon. Par egzanp, en zenn onm ki apel Mario i admet, “Mon ti anvi kit lakour pour mwan kapab sov bann responsabilite ki mon ti annan dan lakour.”\nAnfet, i tre probab ki ou pou annan mwens laliberte si ou deside pour kit lakour. Onya ki annan 18 an i dir, “Si ou kit lakour, ou pou bezwen pran swen avek ou prop landrwa reste, kwi ou prop manze, pey ou bann bil e an plis ki sa, ou paran pa pou la avek ou pour ed ou!”\nA lafen dizour: Ou bezwen konpran akoz ou anvi kit lakour pour ou kapab konnen si ou’n pare.\nZezi ti dir: “Lekel parmi zot ki oule konstri en lakaz ki pa premyerman asize e kalkile konbyen i pou kout li pour vwar si i annan ase larzan pour li fini li?” (Lik 14:28) Ki mannyer ou kapab “kalkile konbyen” i pou koute pour kit lakour? Demann ou lekor sa bann kestyon swivan.\nESKI OU KONN SERVI BYEN LARZAN?\nLabib i dir: “Larzan i en proteksyon.”—Eklezyast 7:12, NWT.\nEski ou vwar li difisil pour anmas larzan?\nEski ou zis depans en ta larzan?\nEski ou demann pret larzan ase souvan?\nSi ou’n dir wi pour okenn sa bann kestyon, sa rev pour viv ou tousel i kapab vin en kosmar!\n“Mon frer ti kit lakour ler i ti annan 19 an. Dan enn an, i ti’n depans tou son larzan, sa lakonpannyen ki i ti’n aste son loto avek ti repran son loto, i pa ti kapab pret larzan avek labank e i ti pe sipliye pour tourn dan lakour.”—Danielle.\nKi ou kapab fer la konmela menm: Demann ou paran apepre konbyen zot depanse tou le mwan. Ki bann bil zot gannyen e ki mannyer zot planifye zot lapey pour pey sa bann bil? Ki mannyer zot anmas larzan?\nA lafen dizour: Ler ou aprann ki mannyer pour byen servi larzan la konmela menm ler ou ankor pe reste dan lakour, sa pou ede prepar ou pour fer fas avek bann difikilte finansyel ler ou reste ou tousel.\nESKI OU ANNAN DISIPLIN LO OU LEKOR?\nLabib i dir: “Sakenn i devret desarz son prop responsabilite.”—Galat 6:5.\nEski ou kontan anvoy keksoz pour pli tar?\nEski ou paran i bezwen deryer ou pour ou fer ou louvraz?\nEski ou abitye antre pli tar ki ou sipoze?\nSi ou’n dir wi pour okenn sa bann kestyon, i tre probab ki ou pou vwar li pli difisil pour fer sa ki byen ler ou pe reste ou tousel.\n“Ler ou reste ou tousel, i annan serten keksoz ki ou pa neseserman anvi fer me ki ou oblize fer letan pour fer li. I pou napa personn pour dir ou fer sa bann keksoz, alor ou bezwen motiv ou lekor e annan en bon progranm.”—Jessica.\nKi ou kapab fer la konmela menm: Pour en mwan, esey pran responsabilite pour plis keksoz posib ki annan pour fer kot lakour. Par egzanp, netway lakaz ou tousel, lav ou prop lenz, al fer konmisyon, kwi en repa tou le swar e lav bann zafer sal apre. Sa pou donn ou en nide ki mannyer i pou ete ler ou reste ou tousel.\nA lafen dizour: Si ou anvi endepandan e reste ou tousel, ou bezwen annan disiplin lo ou lekor.\nLer ou kit lakour avan ki ou prepare, sa i konmsi ou pe sorti anler dan avyon pour sot anba avan ki ou aprann servi en parasit\nESKI OU STAB EMOSYONNELMAN?\nLabib i dir: “Debaras zot avek tousala: firer, lakoler, lemal, lensilt.”—Kolosyen 3:8.\nEski ou vwar li difisil pour byen avek lezot?\nEski ou vwar li difisil pour kontrol ou lakoler?\nEski ou toultan anvi ki keksoz i ganny fer dan ou fason?\nSi ou’n dir wi pour okenn sa bann kestyon, i tre probab ou pou vwar li difisil pour reste avek en konpanyon lasanm oubyen pli tar, avek en konzwen.\n“Ler mon ti reste avek en konpanyon lasanm, sa ti revel mon bann febles. Mon ti aprann ki ler mon ti strese, mon pa ti kapab ekspekte lezot i toler mon move mood. Mon ti bezwen rod en pli bon fason pour fer fas avek stres.”—Helena.\nKi ou kapab fer la konmela menm: Aprann pour annan en bon relasyon avek ou paran e avek ou bann frer ek ser. Apre tou, lafason ki ou fer fas avek lenperfeksyon bann dimoun ki ou pe viv avek la konmela i en bon lendikasyon lo ki mannyer ou pou fer fas avek lenperfeksyon okenn lezot dimoun ki ou viv avek pli tar.\nA lafen dizour: Reste ou tousel pa en fason pour sov ou bann responsabilite, me i en skil ki demann preparasyon. Akoz ou pa koz avek bann ki’n reisi fer li? Demann zot, la ki zot in fer li, kwa ki zot ti pou’n fer diferaman oubyen ki zot ti a’n voudre konnen sa letan ki zot konnen ozordi. Sa i en bon keksoz pour fer konsernan okenn gran desizyon ki ou fer!\n“En kantite zenn pa konnen ki kantite i difisil pour pey tou keksoz lo zot menm. I difisil pour trouv en landrwa ase bon marse pour reste! Vi ki en kantite zot pa realiz sa, zot taye pour kit lakour . . . e avek letan zot bezwen retourn dan lakour.”—Dapo.\n“Ler en zenn i reste dan lakour, sa i donn li en loportinite pour pran bann responsabilite gradyelman. Serten i konmans par fer plis louvraz, pey serten bil oubyen menm kwi manze pour lafanmir. Sa bann pti letap i kapab ed ou prepare pour viv endepandan pli tar.”—Ashley.\nPartaze Partaze Eski mon pare pour kit lakour?\nijwyp lartik 79


«Sak fanmir se en pti legliz» ‒ Monsenyer Harel -Seychelles Nation\n«Sak fanmir se en pti legliz» ‒ Monsenyer Harel |17 May 2021\nLevek Dyosez Por Victoria, Monsenyer Alain Harel, in dir kilafanmir sanmenm legliz a la baz e sak fanmir se en pti legliz kot sak son manm i aprann tou bann bon valer e osi aprann konn Zezi.\nMonsenyer Harel in osi lans en lapel avek tou bann fanmir kretyen pour ed li ekrir kontinyasyon son let pastoral ‘pti lepa, pti lepa’ atraver zot bann refleksyon ki zot ava kominik avek li atraver en nimero Whatsapp spesyal 2520828 ki in met anplas ekspre pour sa.\nMonsenyer ti pe koz dan so lomeli ki i ti fer yer dan en lanmes spesyal ki i ti prezide dan legliz La Sainte Famille de Nazareth, Grand Anse Mahé pour mark lafet Lasansyon e osi komemor Lazournen Lafanmir.\nI ti dir ki lafanmir i frazil, i annan son bann limit me lafanmir tel konman i ete i anmenn trezor Levanzil akoz pour lamazorite nou, se dan lafanmir ki nou’n dekouver Zezi.\n«Se dan lafanmir ki nou’n aprann koze, aprann ekoute, aprann priye akoz se lafanmir ki ti koz lo Zezi avek nou ler nou ti zanfan e fer nou konn son legzistans me se sirtou dan lafanmir kot nou’n aprann partaze, demann pardon, la fraternite, ki savedir lafeksyon ek lanmour e se sa misyon bann fanmir,» Monsenyer Harel ti dir.\nI ti azoute ki fanmir i limenm premye legliz ki fer nou grandi e kot nou aprann e devlope konman en dimoun avek tou nou bann valer imen.\nMonsenyer i dir i pour sa rezon ki Lepap François in demann legliz pour konsakre sa lannen antyerman ziska Zen lannen prosenn a lafanmir.\nI ti osi fer resorti ki se dan sa letan ki nou devret profite pour pran plis swen avek nou fanmir, travay pour byennet nou fanmir e i pour sa rezon ki in ekri en let pastoral ki apel ‘Pti lepa Pti lepa’ e son kontinyasyon i pou ekrir avek led bann fanmir. I dir dan sa let in esey imit Zezi ki dan Levanzil ti kontan rakont bann parabol parey lo brebi perdi, parabol lasemans kot lagrenn ki ti ganny senmen ti tonb dan ros, dan pikan e dan bon later e osi parabol lanfan prodig parmi lezot. I dir li osi in imit Zezi dan son fason ansennyen e servi en parabol ki apel ‘torti fanmir’ ki zisteman ti ganny lir par de fidel okomansman lanmes. Sa parabol i koz lo en torti ki ti apel fanmir ki ti annan en lakok ki ti lour parfwa pour li anmennen me ki menm si i ti lour ti protez li kont tou kalite kalamite enkli loraz ek zekler e tou lezot kalite defi…\n«Sa parabol torti fanmir i anvi dir nou ki sakenn de nou, nou bezwen anmenn nou fanmir ki nou bezwen admet ki parfwa i lour me lafanmir osi i anmenn nou, protez nou kont lapli, loraz e tou e sa parabol pou ed sakenn nou reflesir lo fason nou fanmir pe protez nou pe enport nou fanmir,» Monsenyer Harel i eksplike dan premye letap son let pastoral.\nPour lot letap son let pastoral Monsenyer i dir i pou ekrir avek led bann fanmir e pour fer sa in demann sak fanmir pour reflesir lo trwa kestyon – ki bann lazwa ki nou viv dan nou fanmir menm si nou fanmir pa parfe? ki bann soufrans, difikilte ki nou pe viv dan nou fanmir? e ki bann defi pour bann fanmir Seselwa ozordi?\nPour fer sa in demann bann fanmir pour anvoy li zot bann larepons lo en nimero Whatsapp spesyal ki’n ganny met anplas e sa se 2520828.\n«Mon pou esper zot larepons pour ki nou kapab kontinyen semin ansanm ‘pti lepa pti lepa’,» Monsenyer in dir.\nAn sa ki konsern sa tenm pour lafanmir sa lannen ki ‘Lafanmir ek nouvo teknolozi’ Monsenyer Harel i dir nou tou nou konnen e apresye bann lavantaz e benefis teknolozi me anmenmtan nou bezwen admet ki i kapab tre danzere e afekte nou bann fanmir dan diferan fason.\n«Teknolozi i en bon keksoz me i kapab izol nou e vin en adiksyon pour serten.» E se la ki i dir bann fanmir i bezwen tre vizilan e pa les teknolozi enpakte lo bann valer enportan e fason viv bann fanmir. I dir kominikasyon e lekout i enportan dan fanmir e fodre pa les teknolozi ranplas sa. I’n osi dir ki bann fanmir i bezwen fer sir ki zot pa tro ekspoz bann zanfan avek teknolozi ki kapab danzere pour zot devlopman akoz zanfan i bezwen zwe ki enportan pour zot devlopman e epanouisman.\nI’n osi demann bann fanmir pour repous tou bann demon ki menas zot parey drog, lalkol ek lezot me pour mars pti lepa pti lepa avek Zezi.\nSa lanmes ti tre animen e vibran menm si ti napa tro bokou fidel me bann ki ti la ti’n pran tou mezir pour obzerv bann restriksyon lasante piblik an sa ki konsern viris corona.\nBann portre ki akonpanny lartik i montre enn de moman for sa lanmes.


Lasanble Nasyonal i siport reorganizasyon bann lekol segonder\nSa ti enn bann propozisyon ki en mosyon table Mardi pase par manm elekte pour distrik Pointe Larue Jennifer Vel pe demann gouvernman pour seryezman konsidere.\nManmzel Vel i dir ki sa i ava en solisyon pour problenm lo marse lanplwa ek dan bann lenstitisyon skoler.\n«Koumsa i ava annan mwens problenm mank lentere e disturbance dan laklas akoz bann etidyan ava pe swiv bann kour ki dan zot gou ek lentere», Manmzel Vel ti fer resorti.\nSa mosyon ti ganny sipor inanim tou manm Lasanble.\nManmzel Vel ti osi dir ki apre zot letid nivo segonder, sa bann zenn ava kapab pli byen entegre dan bann lenstitisyon pos segonder pour finaliz zot formasyon. I ti fer remarke ki en tel reform pou anmenn bokou benefis pour sa bann zenn, pour marse lanplwa an term plis mendev kalifye e i pou osi benefisye pei akoz resours mete dan ledikasyon -- ki 2enm pli gran bidze piblik apre lasante -- ava aret ganny gaspiye.\nManmzel Vel i dir ki sa mosyon i vin apre bokou lobzervasyon, refleksyon e konsiltasyon sirtou la ki pei pe fini 3enm lannen reform e kot i annan en gran dyalog nasyonal pour esey rod solisyon pour tou nou bann problenm sosyal.\n«Sa mosyon i en fason pour ranforsi bann prensip deryer sa reform ekonomik e osi en fason pour anmenn renesans moral e sosyal dan nou pei,» i ti dir.\nManmzel Vel i fer resorti ki menm si i annan en kantite zefor nasyonal pour redwir kantite travayer etranze dan nou pei nou vwar i ankor annan bokou sa bann travayer isi ki pa normal pour en pti pei parey Sesel.\nManmzel Vel ti donn legzanp akoz sa i leka.\nI dir par egzanp menm si STA pe kontinyen ogmant son intake etidyan sak lannen, sa i paret napa okenn lenpak lo lanplwa dan sekter tourizm akoz bokou graduates sa lenstitisyon pa al travay dan domenn kot zot in ganny formasyon.\nMenm zafer i aplik pour Industrial Training Centre ek sekter konstriksyon.\nManmzel Vel i dir ki in konstate ki problenm fondamantal lo nou marse lanplwa, se en mis-match ant lekspektasyon serten bann dimoun ki pe rod lanplwa e sa ki biznes pe ofer zot.\nPar egzanp dan en kote i annan en zenn ki pe swiv en formasyon dan en lenstitisyon pos segonder, pa pour en travay, me pour en sertifika, akoz i pe mazin al travay dan en lot domenn. Dan lot kote i annan en zenn ki’n perdi sans formasyon e pe rod sa menm travay ki lezot avek formasyon pa oule. Savedir ou annan en sityasyon kot sa ki’n ganny formasyon pa oule travay ki al avek son formasyon e sa ki aksepte sa travay i napa konnesans oubyen skills neseser pour fer li byen. Sa sityasyon i reprezant en gaspiyaz akoz sa ki’n ganny formasyon pa pe servi li e in gaspiy resours ki’n ganny envestir dan li.\nLetan en tel sityasyon i ganny analiz o pli profon ou vwar ki sa i annan pour fer avek lafason ki nou sistenm ledikasyon in ganny striktire e sa i bezwen ganny revwar, i ti dir.


Lasanble i siport en prozedlwa pour aboli URS -Seychelles Nation\nLasanble i siport en prozedlwa pour aboli URS |21 October 2021\nSa lalwa ki an 1995 ti entrodwi Unemployment Relief Scheme (URS) pour asiste bann endividi dan nou sosyete ki ti lo welfer e bann ki pa ti pe kapab pran en lanplwa kontinyel akoz zot sitiasyon ek defi sosyal, in aprezan aboli.\nSa i vin la ki en mazorite manm Lasanble Nasyonal in vote pour donn zot sipor gouvernman pour aboli sa lalwa ki ti kre URS.\nSete Minis responsab pour Lanplwa ek Zafer Sosyal, Madanm Patricia Francourt, ki ti prezant sa prozedlwa pour demann sa labolisyon avek Lasanble dan son sesyon yer bomaten.\nDan son prezantasyon lo sa prozedlwa, Minis Francourt ti fer resorti ki depi an 2008 pandan progranm makroekonomik, URS ti ganny vwar konman pa soutenab e gouvernman ti deside pour gradyelman ferm sa progranm anmezir ki bann partisipan lo la ti konplet zot peryod letan 6 a 12 mwan plasman dan bann diferan lorganizasyon.\nAn Novanm 2017 gouvernman ti reentrodwir URS pour fer provizyon pour asiste bann dimoun ki ti pe ganny difikilte pour ganny en lanplwa aplentan e ti ankor pe depan lo welfer.\n“URS ti permet sa bann endividi parey ansyen prizonnyen, bann ki ti pe swiv tretman pour adiksyon, bann ki ti pe viv avek en dezabilite e bann ki ti san en lanplwa pour bokou letan pour permet zot osi zwenn marse lanplwa e fer en kontribisyon dan lekonomi pei. Reentrodiksyon URS ti pour promouvwar prensip en responsabilite partaze kot olye ki dimoun i kontinyen depan lo welfer zot ti ganny loportinite pour travay e ganny serten formasyon lo teren baze lo zot kondisyon sosyal e fizik,» Minis Francourt ti eksplike.\nMe an Zilyet lannen pase, avek sitiasyon Covid-19, URS ti agrandi enpe pour osi kapab asiste bann dimoun ki ti’n perdi zot lanplwa. En total 8860 endividi ti anrezistre lo URS depi Desanm 2018 ziska Fevriye 2021. E pandan ki en endividi ti lo sa progranm, ti son responsabilite pour li rod en lanplwa formel e bann ki ti ganny difikilte ti ganny lasistans departman lanplwa.\nMinis Francourt ti eksplike ki dan sa group ki ti’n anrezistre, 2440 ti ganny plase dan diferan landrwa travay akoz zot konpetans ti an demann.\nMe an Fevriye sa lannen, avek nesesite pour reform lekonomi pei anvi pandemi Covid-19, progranm URS ti terminen.\n“Rezon pour en tel desizyon se ki avek sitiasyon ekonomik ki pei ti pe pas atraver, sa progranm pa ti finansyelman soutenab e sa allowance 7056 roupi ki sa bann partisipan ti pe gannyen zot pa ti pe pey ni taks e ni pansyon ki fer zot pa ti pe kontribye nanryen pour zot retret,” Minis Francourt ti eksplike.\nI ti fer resorti ki an preparasyon pour ferm URS, departman lanplwa ti osi entansifye zefor pour ed sa bann dimoun ki ti lo sa progranm pour ganny en lanplwa e anplis ki sa gouvernman in met lezot stratezi anplas pour asiste sa bann dimoun. Sa ti enkli ouver en nouvo lofis kot Oceangate House kot bann ki ti napa en lanplwa ti ganny ankouraze pour anrezistre pour en nouvo plas travay. Sa kanpanny ki ti ganny bokou piblisite ti deroul pandan mwan Mars antye.\nMinis i dir ki dan sa 1095 dimoun ki ti anrezistre pandan sa peryod selman 399 ki ti bann ansyen travayer anba URS.\nAvek lasistans minister finans, Minis Francourt i dir Minister Lanplwa ti ganny bidze ekstra pour anploy plis travayer pour asiste sa bann dimoun ki ti pe rod en lanplwa ki ti’n ogmante.\nMinis in osi fer remarke ki stratezi pli signifikan se lagrandisman progranm devlopman konpetans pour anmenn li ziska laz 60-an pour permet bann dimoun ki ti lo URS e ki pe rod en lanplwa e osi bann ki’n perdi zot travay kapab fer bann formasyon pour donn zot nouvo konpetans. Sa progranm pour devlop konpetans ti lanse an Zilyet sa lannen e i pe ofer formasyon dan plizyer sekter sirtou bann kot i annan plis demann.\nDepartman Lanplwa lo son kote in ofer 13 diferan formasyon dan bann sekter parey tourism, swen domestik, sekirite, administrasyon parmi lezot e 63 parmi 125 dimoun ki ti’n anrezistre pour swiv sa bann formasyon in konplet avek sikse.\nDepi Mars ziska le 15 Oktob 2021 in annan 2214 dimoun ki’n anrezistre pe rod en lanplwa e ladan 1008 in fini ganny en nouvo dyob e reste 925 ki Minister Lanplwa i ankor pe asiste.\nMinis Francourt i dir ki sa legzersis lanrezistreman in tre efektiv akoz in fasilit plasman sa bann dimoun baze lo zot konpetans e loportinite lanplwa ki pibliye.\nMinis i dir ki depi Zanvye ziska le 15 Oktob 2021, departman lanplwa in rikord 4527 plas travay e sa i montre ki loportinite lanplwa i annan dan pei e in lans lapel pour bann dimoun ki pa pe travay pour reste angaze dan zot demars pour rod en travay e pour pran bann pozisyon ki annan e montre zot langazman pour reste e devlop en karyer dan domenn ki an demann.\n“Fodre zot vin rezilyan e determinen pour asir zot lavenir e lavenir zot zanfan. Minister pou kontinyen fer tou pour gard nivo mank lanplwa pli ba posib e sa i en sitiasyon ki minister in kapab mentenir avek sikse sorti 2.3% an Desanm 2019 pour ariv 4.8 par milye lannen 2020 e desann 3.3% lafen lannen pase,” minis ti eksplike.\nDeba lo sa prozedlwa ti entans e menm si tou bann manm ti agree ki sa linisyativ letan ti ganny etabli ti avek bon lentansyon me ki apre bokou labi in antre e serten manm ti fer resorti ki menm si zot dakor ki URS i aboli pour permet bann dimoun rod en lanplwa avek en lapey pli rezonnab ki ava permet zot fer zot kontribisyon parey tou travayer e viv dan dignite, bokou zot ti admet ki sitiasyon lo teren i diferan e ranpli avek difikilte pour bokou dimoun dan zot kominote.\nZot in demande ki gouvernman atraver bann lazans konsernen i revwar sa bann ka pour asire ki bann dimoun ki dan bann sitiasyon difisil zot arive kapab ganny en lanplwa ki ava zwenn zot bann bezwen spesifik.\nSerten manm ti fer resorti ki dan sa peryod kriz ekonomik gouvernman nepli kapab soutenir en tel progranm e dimoun i bezwen pran zot responsabilite e rod en travay formel ki a permet zot devlope e epanouir.\nMe serten lezot manm ti ensiste ki sa moman pa apropriye pour ferm sa progranm vi difikilte ki bokou fanmir pe pas atraver. Zot dir gouvernman ti’n devret plito rod fason pour revwar URS e amelyor li olye aboli li net ki fer ki bokou dimoun in ganny afekte e ankor pe marse pour rod en lanplwa.